sagorsarker/bangla-wikipedia huggingface dataset:
হোপি ভাষা

হোপি (হোপি ভাষায়: Hopilàvayi "হোপিলভ়য়ি", ইংরেজি ভাষায়: Hopi) একটি ইউটো-আজটেকান ভাষা, যা মার্কিন যুক্তরাষ্ট্রের অ্যারিজোনা অঙ্গরাজ্যের উত্তর-পূর্ব অংশে বসবাসকারী হোপি জাতির লোকদের মুখের ভাষা। তবে বর্তমানে কিছু হোপিজাতীয় লোক কেবল ইংরেজিতেই কথা বলতে পারেন।
বিংশ শতাব্দী ধরে ভাষাটির ব্যবহার ধীরে ধীরে হ্রাস পায়। ১৯৯০ সালের প্রাক্কলন অনুযায়ী হোপি মাতৃভাষীর সংখ্যা ছিল ৫০০০-এর কিছু ওপরে। এদের মধ্যে কমপক্ষে ৪০ জন কেবল হোপি ভাষাতেই কথা বলেন।
যদিও হোপি ভাষায় কথা বলা লোকের সংখ্যা খুব কম, তা সত্ত্বেও এটি বিলুপ্ত হয়ে যাবার আশঙ্কা নেই বললেই চলে। ভাষাটি আবার ফিরিয়ে আনার জোর প্রচেষ্টা চলছে। অনেক হোপি শিশুকে ভাষাটি শেখানো হচ্ছে এবং একটি সুলিখিত হোপি-ইংরেজি অভিধানও প্রকাশ করা হয়েছে। হোপি লিটারেসি প্রজেক্ট নামের একটি দল ভাষাটি সমর্থনের কাজ করে যাচ্ছে। "Koyaanisqatsi" ("কোয়নিস্‌ক্বৎসি") নামক চলচ্চিত্র এবং এর পরবর্তী সিকুয়েলগুলিতে ভাষাটি ব্যবহার করা হয়।
হোপি জাতির লোকেরা ঐতিহাসিকভাবে অ্যারিজোনার তিনটি মেসা বা টেবিল আকারের মালভূমির উপরে বাস করে। প্রথম, দ্বিতীয় ও তৃতীয় মেসায় প্রচলিত হোপি ভাষাগুলির মধ্যে ঔপভাষিক বৈচিত্র্য দেখতে পাওয়া যায়।
কামাক্ষীপ্রসাদ চট্টোপাধ্যায়

কামাক্ষীপ্রসাদ চট্টোপাধ্যায় (২৭ মার্চ ১৯১৭ - ৩০ মে ১৯৭৬) (ইংরেজি:Kamakhkhi Prasad Chattopadhyay ছদ্মনাম কৃত্তিবাস ওঝা ) একজন বিখ্যাত কবি এবং সাহিত্যিক। তার আদি নিবাস বাঁকুড়ার ঘটকপাড়ায়। তিনি কলকাতায় জন্মগ্রহণ করেন। তার পিতা বসন্তকুমার চট্টোপাধ্যায় ছিলেন স্বাধীন ভারতের প্রথম ভারতীয় অডিটর জেনারেল।
কামাক্ষীপ্রসাদ বিএ পরীক্ষায় বাংলায় প্রথম হয়েছিলেন এবং "বঙ্কিম পুরস্কার" লাভ করেছিলেন। তিনি কবি হিসাবে খ্যাতি লাভ করেন ও ছোটগল্পও লিখতেন। ছোটদের জন্য লেখালেখিতেও তিনি সমান দক্ষ বিশেষ করে তিনি ছোটদের জন্য গোয়েন্দা কাহিনী লিখেছিলেন। তার সৃষ্টি গোয়েন্দা চরিত্রের নাম গোয়েন্দা দাঁ। এছাড়া ছোটদের পত্রিকা "রংমশাল" সম্পাদক ছিলেন।
তিনি সুধীন্দ্রনাথ দত্তের সহকারী হিসাবে দামোদর ভ্যালি কর্পোরেশনের প্রচার বিভাগে কাজ করতেন। কর্মজীবনের অধিকাংশ সময় তিনি মুম্বাই, দিল্লি এবং মস্কোতে কাটিয়েছেন। তিন বছর মস্কোতে থাকাকালীন তিনি রাশিয়ান বই বাংলাতে অনুবাদ করে খ্যাতি লাভ করেন ও তিনি একজন উঁচুদরের ফটোগ্রাফারও ছিলেন।
তার রচিত উল্লেখযোগ্য বই হল "মৈনাক", "একা", "ছায়ামূর্তি", "শ্বেতচক্র", "সোনার কপাট", "শ্মশানে বসন্ত", "ঘনশ্যামের ঘোড়া", "পারুলদি" প্রভৃতি। "কৃত্তিবাস ওঝা" ছদ্মনামে তার অনেক লেখা প্রকাশিত হয়েছিল।
ইন্দিরা দেবী

ইন্দিরা দেবী (১৮৭৯ - ১৯২২) (ইংরেজি: Indira Debi) একজন বাঙালি ঔপন্যাসিক, ছোটগল্পকার এবং কবি। তিনি কলকাতার নিবাসী ছিলেন। তার পিতার নাম মুকুন্দদেব মুখোপাধ্যায় এবং ভূদেব মুখোপাধ্যায় তার ঠাকুরদা। তার স্বামীর নাম ললিতমোহন বন্দ্যোপাধ্যায়। ঔপন্যাসিক অনুরূপা দেবী ছিলেন তার বোন। নাট্যশালার অন্যতম প্রতিষ্ঠাতা নাট্যকার নগেন্দ্রনাথ বন্দ্যোপাধ্যায় ছিলেন তার পিতামহ। ইন্দিরা দেবীর প্রকৃত নাম ছিল সুরূপা। তিনি লেখালেখি করার জন্য ইন্দিরা দেবী নাম ব্যবহার করতেন।
ইন্দিরা দেবী ছোটবেলায় ঠাকুরদা ভূদেব মুখোপাধ্যায়ের যত্নে শিক্ষিতা হয়েছিলেন। তিনি ছোটবেলাতেই সংস্কৃত কাব্যের অনুবাদ করেছিলেন। স্বর্ণকুমারী দেবীর উৎসাহে তিনি রচনা প্রকাশে উদ্যোগী হয়েছিলেন।
গীতিগাথা
স্পর্শমণি, পরাজিতা, স্রোতের গতি,
প্রত্যাবর্তন, মাতৃহীন, ফুলের তোড়া, শেষদান, নির্মাল্য, কেতকী
সৌধরহস্য - এটি ছিল আর্থার কোনান ডয়েলের একটি রচনার অনুবাদ ।
জিনি সহগ

জিনি সহগ () অর্থনীতির একটি গুরুত্বপূর্ণ সূচক যা কোনও দেশের আয় বা সম্পদের বণ্টনের অসমতা বোঝানোর জন্য ব্যবহার করা হয়। এটি একটি অনুপাত বা ভগ্নাংশ আকারে প্রকাশ করা হয়, যার মান ০ থেকে ১-এর মধ্যে হতে হয়। ভগ্নাংশটি হলো বণ্টনের লোরেন্‌ৎস রেখা এবং সুষম বিতরণ রেখার মধ্যবর্তী এলাকার ক্ষেত্রফল এবং সুষম বিতরণ রেখার নিচে অবস্থিত এলাকার ক্ষেত্রফলের অনুপাত।
সংজ্ঞানুসারে জিনি সহগের মান কম হলে তা অপেক্ষাকৃত সমান আয় বা সম্পদের বণ্টন বা বিতরণ নির্দেশ করে। অন্যদিকে জিনি সহগের মান উচ্চ হলে তা আয় বা সম্পদের বণ্টনে অধিকতর বৈষম্য বা অসমতা নির্দেশ করে। ০ নির্দেশ করে চরম সমতা (অর্থাৎ সবার আয় বা সম্পদের পরিমাণ সমান)। ১ নির্দেশ করে চরম অসমতা (অর্থাৎ একজন ব্যক্তি সব অর্থ আয় করেন, বাকীরা কোন আয় করেন না)। জিনি সহগ পরিমাপে ধরে নেয়া হয়, কারও নীট আয় বা সম্পদ ঋণাত্মক নয়। জিনি সহগকে ১০০ দিয়ে গুণ করে শতকরা হারে প্রকাশ করলে তাকে জিনি সূচক (Gini index) বলা হয়।
ইতালীয় পরিসংখ্যানবিদ কোররাদো জিনি এই সহগটি উদ্ভাবন করেন এবং ১৯১২ খ্রিষ্টাব্দে "Variabilità e mutabilità" নামের গবেষণাপত্রে এটি প্রকাশ করেন।
একটি গবেষণায় বেরিয়ে এসেছে যে ১৮২০ খ্রিস্টাব্দে বিশ্বের জিনি সূচক ছিল ৫০ এবং ১৯৯২ সালে তা বেড়ে ৬৫.৭-এ পরিণত হয়, অর্থাৎ বিশ্বে ধনী-গরিবের বৈষম্য বৃদ্ধি পেয়েছে।
বর্তমান দক্ষিণ আফ্রিকার জিনি সূচক বিশ্বের সর্বোচ্চ: ৬৩। ফলে এটি বিশ্বের সবচেয়ে বেশি অর্থনৈতিক বৈষম্যের দেশ। এর বিপরীতে স্লোভেনিয়ার জিনি সূচক মাত্র ২৪.৬, যা বিশ্বের সর্বনিম্ন।
দক্ষিণ-পূর্ব এশিয়া

দক্ষিণ-পূর্ব এশিয়া এশিয়া মহাদেশের একটি অঞ্চল যা গণচীনের দক্ষিণে, ভারতীয় উপমহাদেশের পূর্বে ও অস্ট্রেলিয়ার উত্তর-পশ্চিমে অবস্থিত দেশ ও অঞ্চলগুলি নিয়ে গঠিত। দক্ষিণ-পূর্ব এশিয়ার উত্তর সীমানায় পূর্ব এশিয়া, পশ্চিমে দক্ষিণ এশিয়া ও বঙ্গোপসাগর, পূর্বে ওশেনিয়া ও প্রশান্ত মহাসাগর এবং দক্ষিণে অস্ট্রেলিয়া ও ভারত মহাসাগর অবস্থিত। অঞ্চলটির সিংহভাগ পৃথিবীর উত্তর গোলার্ধে অবস্থিত হলেও এর কিয়দংশ দক্ষিণ গোলার্ধেও অবস্থিত, যা দক্ষিণ গোলার্ধে অবস্থিত একমাত্র এশীয় মহাদেশীয় অংশ। দক্ষিণ-পূর্ব এশিয়াকে দুইটি ভৌগোলিক অঞ্চলের সমষ্টি হিসেবে গণ্য করা হয়:
অঞ্চলটি অনেকগুলি ভূত্বক-গঠনকারী মহাদেশীয় পাত সংযোগস্থলে অবস্থিত বলে এখানে প্রায়ই ভূমিকম্প ও অগ্ন্যুৎপাত হয়।
দক্ষিণ-পূর্ব এশিয়ায় মূলত চারটি ধর্মের মানুষ বসবাস করে: বৌদ্ধ ধর্ম (মিয়ানমার, থাইল্যান্ড, কম্বোডিয়া, লাওস, ভিয়েতনাম), ইসলাম ধর্ম (মালয়েশিয়া, ইন্দোনেশিয়া, ব্রুনাই) ও খ্রিস্টধর্ম (ফিলিপাইন এবং পূর্ব তিমুর) এবং হিন্দু ধর্ম (ইন্দোনেশিয়ার বালি দ্বীপ ও অন্যত্র)।
মৌসুমী ও সামুদ্রিক জলবায়ু বিরাজমান।
জনগোষ্ঠীর বৈচিত্র্য সত্ত্বেও এ অঞ্চলের আদি বাসিন্দাদের সাংস্কৃতিক জীবনে অনেক মিল ছিল। আদিতে সংস্কৃতি ছিল মেসোলিথিক। খ্রিস্টপূর্ব দুই বা তিন হাজার বছর আগে ইন্দোনেশীয় নরগোষ্ঠীর মানুষ দক্ষিণ-পূর্ব এশিয়ায় আসার পর তাদের মধ্যে নব্য প্রস্তর যুগের চতুষ্কোণ বাটালির প্রচলন দেখা গেছে। তাছাড়া নব্য প্রস্তর যুগের মৃৎপাত্র বিস্তীর্ণ অঞ্চল জুড়ে পাওয়া গেছে। ব্রোঞ্জ-লৌহ যুগের ডোংসন সংস্কৃতির নিদর্শন ব্রোঞ্জের ড্রাম দক্ষিণ-পূর্ব এশিয়ার প্রায় সর্বত্র দেখা গেছে।
নামকরণঃ
দক্ষিণ পূর্ব এশিয়া (Southeast Asia) কথাটি সর্বপ্রথম পাওয়া যায় ১৮৩৯ সালে আমেরিকার একজন ধর্মযাজক "হাওয়ার্ড ম্যালকমের(Howard Malcom)" এর একটি ভ্রমণ বৃত্তান্তে।যিনি আমেরিকার ব্যাপ্টিস্ট মিশনারি সোসাইটির উদ্যোগে নানা অজানা তথ্য আহরণের জন্য এই অঞ্চলে এসেছিলেন।
তার বিবরনীটির শিরোনাম ছিলো ট্রাভেলস ইন সাউথ ইস্টার্ন এশিয়া এম্ব্রেসিং হিন্দু স্থান,মালয়,শ্যাম এন্ড চায়না এন্ড দ্যা বার্মা এম্পায়ার
"(Travels in south eastern Asia embracing Hindustan,Malay,Shyam and চীন and the Burma Empire)"।
মূলত এ বিবরনেই প্রথম সাউথ ইষ্ট এশিয়া অর্থ্যাৎ দক্ষিণ-পূর্ব এশিয়া কথাটির সচেতন উল্লেখ পাওয়া যায়।
ভিআই

ভিআই (vi) একটি স্ক্রিনভিত্তিক টেক্সট সম্পাদক সফটওয়্যার। ১৯৭৬ সালে বিল জয় বিএসডি অপারেটিং সিস্টেমের একটি প্রাথমিক মুক্তির জন্য এটি রচনা করেন।
ভিআই একটি বিনামূল্য ও মুক্ত সোর্স সফটওয়্যার। এটি সাধারণত বিএসডি লাইসেন্সের আওতায় মুক্তি দেয়া হয়।
vi সম্পাদকের দুটি মোড রয়েছে:
আপনি কমান্ড মোড থেকে vi সম্পাদক সংরক্ষণ এবং প্রস্থান করতে পারেন। save or quit কমান্ড লেখার আগে আপনাকে কোলন (:) চাপতে হবে । কোলন আপনাকে vi-কে নির্দেশনা দিতে দেয়।
প্রস্থান vi টেবিল:
এইচডি ১৮৯৭৩৩ বি

এইচডি ১৮৯৭৩৩ বি () একটি গ্যাসীয় দানব গ্রহ যা এইচডি ১৮৯৭৩৩ এ নামক তারাকে কেন্দ্র করে আবর্তিত হচ্ছে। এ ধরনের গ্রহগুলোর সাধারণ নাম উত্তপ্ত বৃহস্পতি। ২০০৫ সালে নিজের তারার সামনে দিয়ে ট্রানজিটের সময় এই গ্রহটি আবিষ্কৃত হয়। ধারণা করা হচ্ছে গ্রহটির ভর বৃহস্পতির থেকেও শতকরা ১৫ ভাগ বেশি। প্রতি ২.২ দিনে এটি তারার চারদিকে একবার ঘুরে আসে। এইচডি ১৮৯৭৩৩ বি নামে আরেকটি লোহিত বামন তারা আছে. তারার নামে অবশ্য বি বর্ণটা বড় হাতের। তারপরও নামদুটিকে পৃথক করার জন্য গ্রহটিকে মাঝেমধ্যে এইচডি ১৮৯৭৩৩ এবি নামে ডাকা হয়। পৃথিবী থেকে এর দূরত্ব ৬৩ আলোকবর্ষ।
এখন পর্যন্ত যতগুলো বহির্জাগতিক গ্রহ আবিষ্কৃত হয়েছে তার মধ্যে এই গ্রহটির "আলোকমিতীয় ট্রানজিট গভীরতা" সবচেয়ে বেশি। আলোকমিতীয় ট্রানজিট গভীরতা বলতে, গ্রহটি ট্রানজিটের সময় তার পিতৃ তারা থেকে নিঃসৃত আলোর কত শতাংশ আটকে দেয় তাকে বোঝায়। এই গ্রহের আলোকমিতীয় ট্রানজিট গভীরতা ৩% এবং এই গ্রহটি স্পষ্টভাবে রোজিটার-ম্যাকলাফলিন প্রভাব প্রদর্শন করে। এর অর্ধ-বিস্তারও (সেমি-অ্যাম্পলিচ্যুড) অনেক বেশি, প্রায় ২০৫ মিটার প্রতি সেকেন্ড। তারার এতো নিকটে থাকা কোন উত্তপ্ত বৃহস্পতির অর্ধ-বিস্তার সাধারণত এতো বেশি হয় না। প্রথম যে দুটি গ্রহকে সরাসরি বর্ণালিবীক্ষণের মাধ্যমে পর্যবেক্ষণ করা হয়েছিল তার মধ্যে একটি এই গ্রহ। অন্য গ্রহটির নাম এইচডি ২০৯৪৫৮ বি।
অতিক্রম (জ্যোতির্বিজ্ঞান)

নির্দিষ্ট কোন বিন্দুতে অবস্থিত কোন পর্যবেক্ষকের সাপেক্ষে একটি জ্যোতিষ্ক যখন অন্য একটি জ্যোতিষ্কের সামনে দিয়ে অতিক্রম করে তখন তাকে মহাকাশবিজ্ঞানের পরিভাষায় অতিক্রম (ইংরেজি ভাষায়: Transit "ট্র্যান্‌জিট্‌") বলা হয়।
গ্রহের ক্ষেত্রে অতিক্রমের বিষয়টি সবচেয়ে ভালো বোঝা যায়। একটি গ্রহ তার মাতৃতারার চারদিকে আবর্তন করে। আবর্তন করতে গিয়ে কোনও না কোনও সময় পৃথিবীর সাপেক্ষে গ্রহটি তার মাতৃতারার ঠিক সামনে দিয়ে অতিক্রম করে। অর্থাৎ পৃথিবী থেকে দেখা যায় যে একটি তারার সামনে দিয়ে একটি গ্রহ যাচ্ছে। গ্রহটি তারা থেকে পৃথিবীতে আসা আলোর কিছু অংশ আটকে দেয়, যার ফলে পৃথিবী থেকে দূরবীনের মাধ্যমে দেখলে গ্রহটির অস্তিত্ব শনাক্ত করা যায়। এভাবে পৃথিবী থেকে বেশ স্পষ্টভাবে শুক্র গ্রহের অতিক্রম দেখা গিয়েছিল। অতিক্রমের ধারণা ব্যবহার করে বহিঃসৌর জাগতিক গ্রহও শনাক্ত করা যায়।
গোবিন্দ হালদার

গোবিন্দ হালদার ১৯৩০ সালের ২১শে ফেব্রুয়ারি পশ্চিমবঙ্গের বনগাঁয়ে জন্মগ্রহণ করেন। তিনি একজন বাঙালি গীতিকার। তার রচিত প্রথম কবিতা ছিল ‘আর কতদিন’। তিনি প্রায় সাড়ে তিন হাজার কবিতা ও গান লিখেছেন। তার প্রকাশিত প্রথম কাব্যগ্রন্থ দূর দিগন্ত।
বাংলাদেশের মুক্তিযুদ্ধের সময় স্বাধীন বাংলা বেতারে সম্প্রচারিত তার লেখা গানসমূহ মুক্তিযোদ্ধাদের অনুপ্রাণিত করতো। মুক্তিযুদ্ধের সময় তার রচিত উল্লেখযোগ্য গানের মধ্যে "মোরা একটি ফুলকে বাঁচাবো বলে যুদ্ধ করি", "এক সাগর রক্তের বিনিময়ে", "পূর্ব দিগন্তে সূর্য উঠেছে", "লেফট রাইট লেফট রাইট", "হুঁশিয়ার হুঁশিয়ার", "পদ্মা মেঘনা যমুনা", "চলো বীর সৈনিক", "হুঁশিয়ার, হুঁশিয়ার বাংলার মাটি" অন্যতম। তিনি ভারতের আকাশবাণী বেতারের তালিকাভুক্ত গীতিকার ছিলেন।
আয়কর বিভাগে কর্মরত অবস্থায় বন্ধু কামাল আহমেদের অনুপ্রেরণায় এবং উৎসাহে তিনি বাংলাদেশের মুক্তিযুদ্ধের উপর গান রচনা করেন। কামাল আহমেদ তাকে স্বাধীন বাংলা বেতারের কর্ণধার কামাল লোহানীর সাথে পরিচয় করিয়ে দেন এবং তার হাতে ১৫টি গানের একটি খাতা দেন। এ গানগুলোর মধ্যে স্বাধীন বেতারে প্রথম প্রচারিত হয় সমর দাসের সুরারোপিত "পূর্ব দিগন্তে সূর্য উঠেছে" গানটি। মুক্তিযুদ্ধ চলাকালেই তার আরও কিছু গান স্বাধীন বেতারে সম্প্রচারিত হয়। পাক বাহিনীর আত্মসমর্পণের খবর পাওয়ার পরপরই সন্ধ্যায় ১৬ই ডিসেম্বর প্রচারিত হয় "এক সাগর রক্তের বিনিময়ে" গানটি যা সুর দিয়েছিলেন বাংলাদেশের প্রখ্যাত সুরকার ও কণ্ঠশিল্পী আপেল মাহমুদ এবং মূল কণ্ঠ দিয়েছিলেন স্বপ্না রায়। আরও কণ্ঠ দিয়েছিলেন আপেল মাহমুদ এবং সহশিল্পীরা। বাংলাদেশের মুক্তিযুদ্ধে সহযোগিতার মাধ্যমে স্বাধীনতা অর্জনে ভূমিকা রাখার জন্য বাংলাদেশের পক্ষ থেকে তাকে ২০১২ সালে 'বাংলাদেশ মুক্তিযুদ্ধ মৈত্রী সম্মাননা' প্রদান করা হয়।
তিনি ২০১৫ সালের ১৭ই জানুয়ারি কলকাতায় মারা যান।
গৌরীশঙ্কর ভট্টাচার্য

গৌরীশঙ্কর ভট্টাচার্য, তর্কবাগীশ (১৭৯৯ – ৫ ফেব্রুয়ারি ১৮৫৯) ঊনবিংশ শতকের একজন সাংবাদিক, সম্পাদক এবং লেখক ছিলেন। তিনি ১৮৩৬ খ্রিষ্টাব্দে ভারতের প্রথম রাজনৈতিক সংগঠন বঙ্গভাষা প্রকাশিকা সভার অন্যতম প্রতিষ্ঠাতা ছিলেন এবং তিনি এর প্রথম সভাপতি হিসেবে দায়িত্ব পালন করেন।
গৌরীশঙ্কর ভট্টাচার্য ১৭৯৯ সালে বৃহত্তর সিলেটের মৌলভীবাজার জেলার ইটার পাঁচগাঁও গ্রামে জন্মগ্রহণ করেন। 
তার পিতার নাম জগন্নাথ ভট্টাচার্য। তার খর্ব আকৃতির জন্য তিনি "গুড়গুড়ে ভট্‌চাজ" নামে পরিচিত ছিলেন। ছোটবেলায় বাপ মা মারা যাওয়ার পর তিনি নৈহাটিতে নীলমণি ন্যায়পঞ্চাননের চতুষ্পাঠীতে শিক্ষালাভ করেছিলেন। তার সংস্কৃতে পাণ্ডিত্যের জন্য খ্যাতি ছিল।
কলকাতায় আসার পর তাড়াতাড়ি সাংবাদিক হিসাবে প্রতিষ্ঠা পান। ইয়ং বেঙ্গলের মুখপত্র জ্ঞানান্বেষণ পত্রিকার কার্যত সম্পাদক, সম্বাদ ভাস্কর এবং সম্বাদ রসরাজ পত্রিকার পরিচালক ও হিন্দুরত্ন কমলাকর পত্রিকার সম্পাদক ছিলেন। তিনি সম্বাদ রসরাজ পত্রিকা দ্বারা ঈশ্বরচন্দ্র গুপ্তের পাষণ্ড পীড়ন পত্রিকার সঙ্গে তর্কযুদ্ধে নামতেন। এই সমস্ত পত্রিকা সম্পাদনা করে তিনি অসাধারণ খ্যাতি অর্জন করেছিলেন। কিন্তু অশ্লীল রচনা এবং ব্যক্তিগত আক্রমণাত্ম নিবন্ধ প্রকাশের জন্য তার অর্থদণ্ড ও একাধিকবার কারাবাসও ঘটেছিল। তিনি রাজা রামমোহন রায়ের ব্রাহ্মসভা ছেড়ে রাধাকান্ত দেবের ধর্মসভায় যোগ দিলেও রক্ষণশীল ছিলেন না। 
গৌরীশঙ্কর ভট্টাচার্য তীব্র শ্লেষাত্মক (কখনো কখনো অশ্লীল) রসরচনার মাধ্যমে স্বজাতীয় ইংরেজ নকলনবিস এবং বিদেশী দুর্নীতিপরায়ন শাসকদের আক্রমণ করতেন। তিনি সতীদাহ প্রথার বিরুদ্ধে এবং বিধবা-বিবাহের পক্ষে লেখালেখি করেছিলেন। তৎকালীন সময়ের আলোড়ন সৃষ্টিকারী ঘটনা "দক্ষিণারঞ্জন মুখোপাধ্যায়" ও বর্ধমানের বিধবা রাণী "বসন্তকুমারীর" রেজিস্ট্রি বিবাহে সাক্ষী ছিলেন। 
তার রচিত ও সম্পাদিত বইয়ের মধ্যে উল্লেখযোগ্য - 
সংযোগ শিরোনাম
জেফ্রি চসার

জেফ্রি চসার () (আনু. ১৩৪৩ – ২৫শে অক্টোবর ১৪০০]) একজন ইংরেজ লেখক, কবি, দার্শনিক, আমলা, রাজউপদেষ্টা ও কূটনীতিক ছিলেন। তিনি অনেক গ্রন্থ লিখেছেন। তবে অসমাপ্ত বর্ণনামূলক গল্পসমগ্র "দ্য ক্যান্টারবেরি টেল্‌স"-এর জন্যই তিনি সবচেয়ে বেশি স্মরণীয় হয়ে আছেন। চসারকে কেউ কেউ "ইংরেজি সাহিত্যের জনক" বলে অভিহিত করেছেন। তিনিই প্রথম ইংরেজ লেখক যিনি সমসাময়িক মর্যাদাসম্পন্ন ফরাসি বা লাতিন ভাষায় নয়, বরং ইংল্যান্ডের লোকমুখের কথ্য মধ্য ইংরেজি ভাষায় শিল্পগুণসম্পন্ন সাহিত্য রচনা করেন। তিনি ওয়েস্টমিন্‌স্টার অ্যাবিতে সমাহিত প্রথম লেখক।
প্রাচীন নর্স ভাষা

প্রাচীন নর্স () একটি প্রাচীন উত্তর জার্মানীয় ভাষা। এটি ভাইকিং যুগে স্ক্যান্ডিনেভিয়া এবং এর অধিবাসীদের বৈদেশিক বসতিগুলিতে আনুমানিক ১৩০০ খ্রিষ্টাব্দ পর্যন্ত প্রচলিত ছিল।
ধারণা করা হয় ভাষাটি প্রাচীনতর প্রত্ন-নর্স ভাষা থেকে ৮ম শতকে উৎপত্তি লাভ করে এবং ভাইকিং যুগের পরে বিভিন্ন আধুনিক উত্তর জার্মানীয় ভাষার জন্ম দেয়। এগুলির মধ্যে আছে আইসল্যান্ডীয় ভাষা, সুয়েডীয় ভাষা, নরওয়েজীয় ভাষা, ডেনীয় ভাষা এবং ফারোয়েজীয় ভাষা।
আধুনিক আইসল্যান্ডীয় ভাষা প্রাচীন নর্স ভাষার বৈশিষ্ট্য সবচেয়ে বেশি ধরে রেখেছে।
ইংলিশ চ্যানেল

ইংলিশ চ্যানেল () পশ্চিম ইউরোপের একটি সংকীর্ণ সাগর যা দক্ষিণে ইউরোপ মহাদেশের মূল ভূখণ্ডস্থিত রাষ্ট্র ফ্রান্স এবং উত্তরে গ্রেট ব্রিটেন দ্বীপকে পৃথক করেছে এবং উত্তর সাগরকে আটলান্টিক মহাসাগরের সঙ্গে যুক্ত করেছে। ফরাসি ভাষায় এটি "লা মঁশ" (La Manche অর্থাৎ "কোটের হাতা") নামে পরিচিত। এর দৈর্ঘ্য প্রায় ৫৬২ কিলোমিটার এবং এর প্রস্থ অবস্থানভেদে সর্বোচ্চ ২৪০ কিলোমিটার থেকে সর্বনিম্ন ৩৪ কিলোমিটার (ডোভারের প্রণালীতে) হতে পারে। এটি ইউরোপীয় মহীসোপানের কাছাকাছি অবস্থিত অগভীর সাগরগুলির মধ্যে ক্ষুদ্রতম; এর আয়তন প্রায় ৭৫ হাজার বর্গকিলোমিটার। পূর্বদিকে এর বিস্তার কমে মাত্র ৩৪ কিলোমিটার হয়ে যায় এবং সেখানে এটি ডোভার প্রণালীর মাধ্যমে উত্তর সাগরের সাথে সংযুক্ত। ইংলিশ চ্যানেলের প্রধান দ্বীপগুলির মধ্যে আছে আইল অভ ওয়াইট এবং চ্যানেল দ্বীপপুঞ্জ। প্রধান বন্দরগুলির মধ্যে আছে ফ্রান্সের শেরবুর্গ ও ল্য আভ্র্‌, এবং গ্রেট ব্রিটেনের সাদাম্পটন। ছোট বন্দরগুলির মধ্যে আছে গ্রেট ব্রিটেনের ডোভার, প্লিমাথ ও পোর্ট্‌স্‌মাথ এবং ফ্রান্সের কালে, দাঁকের্ক, বুলোঞ-সুর-মের ও দিয়েপ। এই সব বন্দরগুলির মধ্যেই নিয়মিত ফেরি সংযোগ আছে। রেল ফেরিগুলি কোন বিরতি ছাড়াই লন্ডন ও প্যারিসের মধ্যে যাত্রী পরিবহন করে। ডোভার ও কালে শহরের মধ্যে ইংলিশ চ্যানেলের উপর দিয়ে আধা ঘণ্টার হোভারক্রাফট পরিবহনের ব্যবস্থা আছে। ১৮০২ সালে ইংলিশ চ্যানেলের তল দিয়ে সুড়ঙ্গ খুঁড়ে ব্রিটেন ও ফ্রান্সের মধ্যে যোগাযোগ স্থাপনের কথা হয়েছিল। শেষ পর্যন্ত ১৯৮০-র দশকের মাঝামাঝিতে এসে এটির খননকাজ শুরু হয়। ১৯৯৪ সালে কাজটি সমাপ্ত হয় এবং জনসাধারণের জন্য উন্মুক্ত করে দেওয়া হয়। এই সুড়ঙ্গ দিয়ে যাত্রী, গাড়ি ও ট্রাক পরিবহন সম্ভব। ইংলিশ চ্যানেলে মাছ ধরা কমে গেছে; কেবল উত্তর-পশ্চিম ফ্রান্সের ব্র‌্যতাইন এলাকার কাছাকাছি মাছ ধরা প্রচলিত। এছাড়াও সেখানে রঁস নদীর মোহনায় চ্যানেলের শক্তিশালী জোয়ার কাজে লাগিয়ে বিদ্যুৎ উৎপাদন করা হয়। ইংলিশ চ্যানেলের তীরে, ফ্রান্স ও ব্রিটেন উভয় দেশেই অনেক সমুদ্রতীরবর্তী অবকাশ কেন্দ্র আছে।
পানামা উপসাগর

পানামা উপসাগর (স্পেনীয় ভাষায়: Golfo de Panamá "গোল্‌ফ়ো দ়ে পানামা") পানামার দক্ষিণ উপকূলের কাছে প্রশান্ত মহাসাগরের একটি উপসাগর। এর সর্বোচ্চ প্রস্থ ২৫০ কিলোমিটার, সর্বোচ্চ গভীরতা ২২০ মিটার এবং পৃষ্ঠদেশের ক্ষেত্রফল ২,৪০০ বর্গকিলোমিটার। পানামা খাল উপসাগরটিকে ক্যারিবীয় সাগর, এবং একই সাথে আটলান্টিক মহাসাগরের সাথে যুক্ত করেছে। পানামা সিটি উপসাগরের তীরের প্রধান শহর।
উপসাগরটির ভেতরে আরও কয়েকটি ক্ষুদ্রতর উপসাগর আছে---উত্তরে পানামা বে, পশ্চিমে পারিতা উপসাগর এবং পূর্বে সান মিগেল উপসাগর। পানামা উপসাগরে কিছু দ্বীপও আছে। উপসাগরটির পূর্বদিকে ২০০টি দ্বীপ নিয়ে গঠিত পার্ল দ্বীপপুঞ্জ অবস্থিত। পানামার বৃহত্তম নদী তুইরা দক্ষিণে প্রবাহিত হয়ে পানামা উপসাগরে অবস্থিত সান মিগেল উপসাগরে পড়েছে।
বথনিয়া উপসাগর

বথনিয়া উপসাগর (; ) বাল্টিক সাগরের উত্তরতম বাহু। এটি ফিনল্যান্ডের পশ্চিম উপকূল এবং সুইডেনের পূর্ব উপকূলের মধ্যবর্তী স্থানে অবস্থিত। উপসাগরটির দক্ষিণ অংশে অলান্দ দ্বীপপুঞ্জ অবস্থিত। উপসাগরটি ৭২৫ কিমি দীর্ঘ, ৮০-২৪০ কিমি প্রশস্ত এবং এর গড় গভীরতা ৬০ মিটার (সর্বোচ্চ গভীরতা ২৯৫ মিটার)। এর পৃষ্ঠদেশের ক্ষেত্রফল ১১৭,০০০ বর্গকিমি।
নিরঞ্জনপ্রসাদ চক্রবর্তী

নিরঞ্জনপ্রসাদ চক্রবর্তী (ইংরেজি: Niranjan Prasad Chakraborti) একজন বাঙালি লিপিতত্ত্ববিশারদ। তিনি আর্কিওলজিক্যাল সার্ভে অফ ইন্ডিয়ার ডিরেক্টর জেনারেল - এর দায়িত্ব পালন করেছিলেন। তিনি কলিকাতা বিশ্ববিদ্যালয়ের সংস্কৃত বিভাগে অধ্যাপনা করেছেন।
তিনি বহু অপ্রকাশিত দলিলের এবং মূল্যবান প্রাচীন বৌদ্ধ শাস্ত্র গ্রন্থের ও প্রত্নলিপির পাঠোদ্ধার ও সম্পাদনা করে প্রকাশ করেছেন। তিনি খরোষ্ঠী লিপির পাঠে দক্ষ ছিলেন।
সোমেন চন্দ

সোমেন চন্দ (২৪ মে, ১৯২০— ৮ই মার্চ, ১৯৪২) একজন মার্কসবাদী আন্দোলনকারী সাহিত্যিক এবং ট্রেড ইউনিয়ন নেতা ছিলেন।
১৯২০ সালের ২৪ মে তারিখে জন্ম গ্রহণ করেন পূর্বতন নারায়ণগঞ্জ মহকুমার অধুনা নরসিংদী জেলার বালিয়া গ্রামে। পিতা নরেন্দ্রকুমার চন্দ ও মাতা হিরণবালা। ১৯৩৬ সালে তিনি পগোজ স্কুল থেকে প্রবেশিকা পরীক্ষার উত্তীর্ণ হন। তিনি ঢাকা মিটফোর্ড মেডিক্যাল কলেজে ভর্তি হন, কিন্তু খারাপ স্বাস্থ্যের কারণে পড়ালেখা চালিয়ে যেতে পারেন নি। তিনি "প্রগতি লেখক সংঘে" যোগদান করেন এবং মার্ক্সবাদী রাজনীতি ও সাহিত্য আন্দোলনের সাথে যুক্ত হয়ে যান। তিনিই বাংলা সাহিত্যে প্রথম গণসাহিত্যের উপর কাজ করেন। ১৯৪১ সালে সোমেন চন্দ প্রগতি লেখক সংঘের সম্পাদক নির্বাচিত হন। প্রচন্ড মেধাবী সোমেন চন্দের লেখা সাধারণত প্রগতি লেখক সংঘের সাপ্তাহিক বা পাক্ষিক সভাসমূহতে পাঠ করা হত। মাত্র ১৭ বছর বয়েসে তার লেখা উপন্যাস 'বন্যা'। ১৯৪০ সালে তার "বনস্পতি" গল্পটি "ক্রান্তি" পত্রিকায় ছাপা হয়। তার মৃত্যুর পর তার বিভিন্ন গল্প সংকলন ছাপা হয়। ১৯৭৩ সালে রণেশ দাশগুপ্ত তার গল্পসমূহের একটি সঙ্কলন সম্পাদনা করেন। তার "ইঁদুর" গল্পটি বিভিন্ন ভাষায় অনূদিত হয়। সোমেন চন্দ পুরস্কারের প্রবর্তন করে কলকাতা বাংলা একাডেমী।
১৯৪২ সালের ৮ই মার্চ তিনি ঢাকায় আততায়ীর হামলায় নিহত হন। তার মৃত্যু সম্বন্ধে সরদার ফজলুল করিমের স্মৃতিচারণঃ
""ফ্যাসীবাদ বিরোধী আন্দোলন বাংলার সব জেলা শহরে ছড়িয়ে পড়ে যার মধ্যে ঢাকা শহর ছিলো অন্যতম শক্তিশালী কেন্দ্র। ১৯৪২ সালের ৮ই মার্চ ঢাকার বুদ্ধিজ়ীবি, লেখক প্রভৃতি শহরে এক ফ্যাসীবাদ বিরোধী সম্মেলন আহবান করেন। স্থানীয় জেলা পার্টির অনুরোধে কমরেড বঙ্কিম মুখার্জি ও জ্যোতি বসু সেখানে বক্তা হিসেবে যান। সম্মেলন উপলক্ষে শহরে খুবই উত্তেজনা সৃষ্টি হয় এবং রাজনৈতিক মহল প্রায় তিন ভাগে বিভক্ত হয়ে পড়ে। প্রথম যারা সম্মেলনের পক্ষে, দ্বিতীয় যারা সরাসরি বিপক্ষে, তৃতীয় যারা মোটামোটিভাবে তুষ্ণীভাব অবলম্বন করে নিরপেক্ষতার আবরণ নিয়েছিলেন।শেষোক্তদের মধ্যে প্রধানত কংগ্রেস মতবাদের অনুসারীরা ও দ্বিতীয় দলে ছিলেন জাতীয় বিপ্লবী, বিশেষত শ্রীসংঘ ও বিভির লোকেরা। যাই হক, সম্মেলনের দিন সকালে উদ্যোক্তাদের অন্যতম তরুণ সাহিত্যিক সোমেন চন্দ আততায়ীর হাতে নিহত হন। তিনিই বাংলার ফ্যাসিবাদী বিরোধী আন্দোলনের প্রথম শহিদ। কিন্তু এই হত্যাকান্ডের পরও যথারীতি সম্মেলন অনুষ্ঠিত হয়" (উৎসঃ কিছু স্মৃতি কিছু কথা, পৃঃ৯৩)"।
বিস্মৃতির আড়াল থেকে সোমেন চন্দের সাহিত্যকীর্তিকে সামনে নিয়ে আসার পিছনে নিরলস, ঐকান্তিক পরিশ্রম ছিল পশ্চিমবঙ্গের আর এক লেখক-গবেষক দিলীপ মজুমদারের। তিনি লাভ করেছিলেন মুজফফর আহমেদের সান্নিধ্য। মুজফফর আহমদের ভূমিকাসহ দিলীপ মজুমদারের সম্পাদনায় ১৯৭৩ সালে নবজাতক প্রকাশন থেকে প্রকাশিত হব 'সোমেন চন্দ ও তাঁর রচনা সংগ্রহ'র প্রথম খণ্ড এবং ১৯৭৬ সালে প্রকাশিত হয় দ্বিতীব খণ্ড । এছাড়াও, দিলীপ মজুমদার ২০২২ সালে সোমেন চন্দের জীবনোপন্যাসের উপর রচনা করেছেন "শিল্পী আক্রান্ত " শীর্ষক এক গ্রন্থ।
সোমেন চন্দ-এর গল্প
নির্মলজীবন ঘোষ

নির্মলজীবন ঘোষ (৫ জানুয়ারি ১৯১৬ - ২৬ অক্টোবর ১৯৩৪) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম সংগ্রামী ও শহীদ।
নির্মলজীবন হুগলির ধামসিন এর বাসিন্দা ছিলেন। তার পিতার নাম যামিনীজীবন ঘোষ। মেদিনীপুর কলেজের আই.এ. ক্লাসের ছাত্র থাকা অবস্থায় তিনি গোপন বিপ্লবী বেঙ্গল ভলান্টিয়ার্স দলে যোগ দেন। অবিভক্ত মেদিনীপুর জেলার অত্যাচারী জেলাশাসক বার্জকে গুলি করার ব্যাপারে জড়িত ছিলেন। এই ষড়যন্ত্র ও হত্যার অভিযোগে বিচারে তার প্রাণদণ্ড হয়। মেদিনীপুর সেন্ট্রাল জেলে তিনি ফাঁসিতে মৃত্যুবরণ করেন।
১৯৩৩ সালের ২ সেপ্টেম্বর শ্বেতাঙ্গ ম্যাজিস্ট্রেট বার্জ সাহেব মেদিনীপুর কলেজ মাঠে মোহামেডান স্পোর্টিং-এর বিরুদ্ধে মেদিনীপুর ক্লাবের হয়ে ফুটবল খেলতে নামেন। খেলা প্রাকটিসের ছল করে বল নিয়ে মাঠে নামেন অনাথবন্ধু পাঁজা ও মৃগেন্দ্রনাথ দত্ত। মাঠেই দুই বন্ধু বার্জ সাহেবকে আক্রমণ করলে তিনি মারা যান। জোন্স নামে একজন আহত হন। পুলিস প্রহরী দুজনের উপর পাল্টা গুলি চালায়। এতে তারা দুজন নিহত হন এবং অপর সঙ্গীরা পলায়ন করতে সক্ষম হন। এই ঘটনার পর ব্রজকিশোর চক্রবর্তী, রামকৃষ্ণ রায়, নির্মলজীবন ঘোষ, নন্দদুলাল সিং, কামাখ্যা ঘোষ, সুকুমার সেন, সনাতন রায়ের বিরুদ্ধে ষড়যন্ত্রের মামলা হয়। বিচারে ব্রজকিশোর, রামকৃষ্ণ ও নির্মলজীবনের ফাঁসি হয়। নন্দদুলাল সিং, কামাখ্যা ঘোষ, সুকুমার সেন এবং সনাতন রায়-এর যাবজ্জীবন দ্বীপান্তর দণ্ড হয়। নির্মলজীবনের ভাই নবজীবন ঘোষও জেলের ভেতর পুলিশি অত্যাচারে প্রাণ দেন।
আবখাজ ভাষা

আবখাজ ভাষা () একটি উত্তর-পশ্চিম ককেশীয় ভাষা। এটি মূলত আবখাজিয়া এবং তুরস্কে প্রচলিত। এটি আবখাজিয়া প্রজাতন্ত্রের সরকারি ভাষা; এখানে প্রায় ১ লক্ষ লোক এই ভাষায় কথা বলেন। এটি জর্জিয়ার দ্বিতীয় সরকারি ভাষা। এছাড়াও তুরস্ক, আদজারা, সিরিয়া, জর্দান এবং বিভিন্ন পশ্চিমা দেশে বসবাসরত লক্ষাধিক আবখাজীয় প্রবাসী এই ভাষায় কথা বলেন। ভাষাটি সিরিলীয় লিপিতে লেখা হয়।
আনন্দ মোহন কলেজ, ময়মনসিংহ

আনন্দ মোহন কলেজ বাংলাদেশের ময়মনসিংহ শহরে অবস্থিত একটি সরকারি মহাবিদ্যালয়। দক্ষিণ এশিয়ার অন্যতম প্রাচীন শিক্ষাপ্রতিষ্ঠানটি ব্রিটিশ শাসনামলে ১৮৮০ সালে আনন্দমোহন বসু দ্বারা "ময়মনসিংহ ইনস্টিটিউশন" হিসেবে প্রতিষ্ঠিত হয়। বর্তমানে এটি ময়মনসিংহ শিক্ষা বোর্ডের অধীনে উচ্চ মাধ্যমিক এবং জাতীয় বিশ্ববিদ্যালয়ের অধীনে স্নাতক ও স্নাতকোত্তর কোর্স চালু আছে। ২০২৪ সালের তথ্যানুসারে এখানে মোট ২৪,৯৮৭ জন শিক্ষার্থী অধ্যয়ন করছে।
১৮৭৮ সালে কলকাতার সিটি কলেজ প্রতিষ্ঠার পর, আনন্দমোহন বসু তার নিজ শহর ময়মনসিংহে এর একটি শাখা খোলার সিদ্ধান্ত নেন। ১৮৮০ সালে তার বাসভবনে "ময়মনসিংহ ইনস্টিটিউশন" নামে একটি শিক্ষাপ্রতিষ্ঠান প্রতিষ্ঠিত করে, যা ১৮৮৩ সালে "সিটি কলেজিয়েট স্কুল" নামে পরিচিতি পায়। ১৯০১ সালে সিটি কলেজিয়েট স্কুল কলেজ বিভাগ চালু করে এবং এর নামকরণ করা হয় "ময়মনসিংহ সিটি কলেজ"। পরবর্তীতে, ১৯০৮ সালের ১ জানুয়ারি কলেজ বিভাগের কার্যক্রম কলেজ রোডে স্থানান্তরিত হয় এবং আনন্দমোহন বসু নামানুসারে প্রতিষ্ঠানটির নামকরণ করা হয়। ১৯৬৪ সালে কলেজটি জাতীয়করণ করা হয়। ১৯০৮ থেকে ১৯৪৭ সাল পর্যন্ত আনন্দ মোহন কলেজ কলকাতা বিশ্ববিদ্যালয়ের অধিভুক্ত ছিল। ১৯৪৭ সালে এটি ঢাকা বিশ্ববিদ্যালয়ের অধিভুক্ত হয়। বর্তমানে এটি জাতীয় বিশ্ববিদ্যালয় অধিভুক্ত আছে।
কলকাতা উচ্চ আদালতের বিচারক, কলকাতা বিশ্ববিদ্যালয়ের উপাচার্য এবং আন্তর্জাতিক সামরিক আদালতের অন্যতম বিচারক রাধা বিনোদ পাল ১৯১১-২০ সালে এই কলেজের গণিত বিভাগের অধ্যাপক ছিলেন। স্বাধীন বাংলাদেশের প্রথম অস্থায়ী রাষ্ট্রপতি সৈয়দ নজরুল ইসলাম, জাতীয় অধ্যাপক কবীর চৌধুরী, ইতিহাসবিদ প্রফেসর সিরাজুল ইসলাম এবং লেখক ড. সফিউদ্দিন আহমদ আনন্দ মোহন কলেজে শিক্ষকতা করেন।
ক্যাম্পাসটি ময়মনসিংহ শহরের কাঁচিঝুলি এলাকায় অবস্থিত। কলেজটি মোট ১৬.৮০ একর জায়গা নিয়ে গঠিত, যেখানে রয়েছে দ্বিতল একাডেমিক ভবন, আধুনিক গ্রন্থাগার, অডিটোরিয়াম, শহীদ মিনার, পৃথক ছাত্র-ছাত্রী মিলনায়তন, এবং প্রশাসনিক ভবন। ক্যাম্পাসের মধ্যে রয়েছে প্রশস্ত খেলার মাঠ, পুকুর, বোটানিক্যাল গার্ডেন, এবং আধুনিক গবেষণাগার।
ছাত্রছাত্রীদের জন্য কলেজে ৩টি ছাত্র ও ২টি ছাত্রী হোস্টেল রয়েছে। এছাড়াও শিক্ষকদের আবাসিক ভবন, অতিথি ভবন, ব্যাংক বুথ, পোস্ট অফিস, মসজিদ, এবং বিদ্যুৎ সাবস্টেশনের সুবিধা রয়েছে। দরিদ্র ও মেধাবী শিক্ষার্থীদের জন্য কল্যাণ তহবিল, কম্পিউটার প্রশিক্ষণ কেন্দ্র আছে। কলেজ প্রাঙ্গণের ভেতরে একটি পুকুরও রয়েছে।
বর্তমানে এই কলেজে ময়মনসিংহ শিক্ষা বোর্ডের অধীনে উচ্চ মাধ্যমিক পর্যায়ে বিজ্ঞান, মানবিক ও বাণিজ্য শাখায় শিক্ষা প্রদান করা হয়। এছাড়া, ২০টি বিষয়ে স্নাতক (সম্মান), ১৮টি বিষয়ে স্নাতকোত্তর ফাইনাল এবং স্নাতকোত্তর প্রিলিমিনারি কোর্স চালু আছে। স্নাতক (পাশ) কোর্সের অনুমতি থাকলেও পাঠদান বন্ধ আছে। ২০২৪ সালের তথ্যানুযায়ী এখানে উচ্চ মাধ্যমিক স্তরে ২০২২ জন, স্নাতক (সম্মান) স্তরে ১৩,৯৪৫ জন এবং স্নাতকোত্তর স্তরে ৯০২০ জন মিলে মোট ২৪,৯৮৭ জন শিক্ষার্থী অধ্যায়নরত আছে।
২০১০ থেকে ২০২৪ সাল পর্যন্ত প্রতিষ্ঠান থেকে মোট ১২,৭০১ জন শিক্ষার্থী এইচএসসি পরীক্ষায় অংশগ্রহণ করে। এর মধ্যে পাস করেছে ১১,৬৯৬ জন এবং ফেল করেছে ১,০০৫ জন। ৪,২৫১ জন শিক্ষার্থী জিপিএ ৫ (এ+) অর্জন করেছে। এই সময়ে গড় পাসের হার ছিল ৯২.০৯%, এবং জিপিএ ৫ প্রাপ্তির হার ছিল ৩৩.৪৭%।
২০২৪ সহপাঠী কলেজ র‍্যাংকিং অনুযায়ী, প্রতিষ্ঠানটি জাতীয় পর্যায়ে ৬৬তম, ময়মনসিংহ বিভাগ ও জেলায় ৩য় স্থানে অবস্থান করেছে।
২০১৭ ও ২০১৮ সালে জাতীয় বিশ্ববিদ্যালয়ের কলেজ র‍্যাংকিংয়ে প্রতিষ্ঠানটি দেশের সেরা পাঁচটি কলেজের মধ্যে স্থান লাভ করে।
বিন্দুসার

বিন্দুসার () বা সিংহসেন () (খ্রিস্টপূর্ব ৩২০ - খ্রিস্টপূর্ব ২৭২) দ্বিতীয় মৌর্য্য সম্রাট ছিলেন, যিনি চন্দ্রগুপ্ত মৌর্য্যের পর ২৯৮ খ্রিস্টপূর্বাব্দে সিংহাসন লাভ করেন। তিনি যিনি গ্রিকদের নিকট "আমিত্রোখাতেস" বা "আল্লিত্রোখাদেস" নামে পরিচিত ছিলেন, যা সংস্কৃত শব্দ "অমিত্রঘাত" () বা "শত্রু বিনাশকারী" থেকে উদ্ভূত হয়েছে।
বিন্দুসার প্রথম মৌর্য্য সম্রাট চন্দ্রগুপ্ত মৌর্য্য ও তাঁর পত্নী দুর্ধরার সন্তান ছিলেন। জন্মের সময় তার নাম রাখা হয় সিংহসেন। জৈন প্রবাদানুসারে, চন্দ্রগুপ্ত মৌর্য্যের উপদেষ্টা চাণক্য শত্রু দ্বারা বিষপ্রয়োগে হত্যা করার চেষ্টার বিরুদ্ধে শারীরিক প্রতিষেধক তৈরী করার উদ্দেশ্যে প্রতিদিন চন্দ্রগুপ্ত মৌর্য্যকে তাঁর অজান্তে অল্প মাত্রায় বিষ পান করাতেন। একদিন চন্দ্রগুপ্ত মৌর্য্য তার বিষযুক্ত খাবার অন্তঃসত্ত্বা দুর্ধরার সঙ্গে ভাগ করে খেলে, দুর্ধরার মৃত্যু হয়। তাঁর সন্তানকে বাঁচাতে চাণক্য সদ্যমৃত দুর্ধরার পেট কেটে তাকে বের করে আনেন।
২৯৮ খ্রিস্টপূর্বাব্দে মাত্র বাইশ বছর বয়সে পিতৃসূত্রে বিন্দুসার এক বিশাল সাম্রাজ্যের অধিকারী হন। এই সাম্রাজ্যকে তিনি দক্ষিণ দিকে আরো প্রসারিত করেন এবং কলিঙ্গ, চের, পাণ্ড্য ও চোল রাজ্য ব্যতিরেকে সমগ্র দক্ষিণ ভারত ছাড়াও উত্তর ভারতের সমগ্র অংশ তাঁর করায়ত্ত হয়। তাঁর রাজত্বকালে তক্ষশীলার অধিবাসীরা দুইবার বিদ্রোহ করেন কিন্তু বিন্দুসারের পক্ষে তা দমন করা সম্ভব হয়নি।
বৌদ্ধ গ্রন্থানুসারে, বিন্দুসার ব্রাক্ষ্মণ ধর্মসম্প্রদায়ের মত বিশ্বাস করতেন। তাঁর আধ্যাত্মিক শিক্ষক পিঙ্গলবস্ত বা জনাসন একজন ব্রাহ্মণ শৈব ছিলেন। বিন্দুসারের পত্নী সুভদ্রাঙ্গীও শৈব ধর্মমতে বিশ্বাসী ছিলেন। বিন্দুসার বেশ কিছু ব্রাহ্মণভট্টো বা ব্রাহ্মণ মঠেও দান ধ্যান করেন।
শঙ্কর ভট্টাচার্য

শঙ্কর ভট্টাচার্য (জন্ম: ১৫ জানুয়ারি ১৯৩৪ - মৃত্যু: ২৭ জুন ২০০০) (ইংরেজি: Shankar Bhattacharya) একজন বাঙালি ভারতীয় চলচ্চিত্র পরিচালক এবং সাহিত্যিক ।
শঙ্কর ভট্টাচার্য মেদিনীপুরের গড়বেতার ফুলমণিপুরের আদি বাসিন্দা ছিলেন । তার বাবার নাম অনুকূলচন্দ্র ভট্টাচার্য এবং মা সিন্ধুবালা । ছোটোবেলায় বাবা মা মারা যাবার পর তিনি মেদিনীপুরে মামাবাড়িতে বড় হয়েছিলেন । তিনি পড়াশোনা করেছিলেন দিদির শ্বশুরবাড়ি বাঁকুড়া জেলার বিষ্ণুপুরে । বিষ্ণুপুর উচ্চবিদ্যালয় থেকে ম্যাট্রিক পাস করে তিনি কলেজে ভর্তি হয়েছিলেন । সেই সময়েই অর্থাভাবে ডাক বিভাগে চাকরি গ্রহণ করেন । এরপর কিছুদিন বর্ধমানে স্বাস্থ্য বিভাগেও কাজ করেছিলেন । এই সময় থেকেই কবিতা, নাটক গল্প লিখতেন । পরবর্তীকালে তিনি থাকতেন উত্তর ২৪ পরগণার ব্যারাকপুরে 
চলচ্চিত্রের প্রতিই তার আকর্ষণ ছিল বেশি । ১৯৭৫ সালে মুক্তি পায় তার প্রথম ছবি শেষরক্ষা । এরপর দিবারাত্রির কাব্য, লালকুঠি, দৌড় এবং অন্বেষন মুক্তি পায় । ছোটদের জন্য তার চলচ্চিত্র লালকমল নীলকমল জনপ্রিয়তা পেয়েছিল । 
শঙ্কর ভট্টাচার্য শ্রেষ্ঠ পরিচালক হিসাবে ১৯৭৯ খ্রিষ্টাব্দে এআইসিএ -র পুরস্কার লাভ করেন দৌড় ছবির জন্য ।
সনৎকুমার ভাদুড়ী

সনৎকুমার ভাদুড়ী একজন বিখ্যাত বাঙালি জাদুকর এবং সাহিত্যিক । 
তিনি কলকাতার বিদ্যাসাগর কলেজে পড়াশোনা করেছিলেন । ১৯৩০ খ্রিস্টাব্দে থেকে তিনি জাদুর খেলা দেখাতে আরম্ভ করেন এবং ১৯৩৭ খ্রিস্টাব্দে তিনি পেশাদার জাদুকর হিসাবে কর্মজীবন আরম্ভ করেন । তিনি ১৯৪০ খ্রিস্টাব্দে উইজার্ড ক্লাবের সদস্যপদ পান ও ১৯৪৪-৪৫ খ্রিস্টাব্দে ক্লাবের সভাপতি নির্বাচিত হয়েছিলেন । 
তাঁর দেখানো বিখ্যাত খেলাগুলির ভিতরে ছিল আগুনের উপর দিয়ে হাঁটা, বিষ পান করা ও জীবন্ত সমাধিতে কয়েকদিন থাকা । তাঁর জাদু নাটক "অজন্তা" কলকাতায় অভিনীত হয়েছিল । নিজের আবিষ্কৃত কিছু খেলাও তাঁর প্রদর্শনীতে থাকত । তাঁর স্ত্রী মঞ্জুদেবীর সাথে দলবল নিয়ে ভারতের নানা জায়গায় খেলা দেখিয়েছেন । তিনি যোশীমঠের বাবা বৈদ্যনাথ গিরির শিষ্য ছিলেন । 
সনৎকুমার ভাদুড়ী তিনটি ভাষায় গল্প ও কবিতা লিখেছিলেন ।
সুধাংশু সিং দেও

সুধাংশু সিং দেও (জন্ম্: ১৯২৭ - মৃত্যু: ২০ জুলাই ২০০১) (ইংরেজি: Sudhanshu Singh Deo) একজন বিখ্যাত ভারতীয় ছৌ-নৃত্য শিল্পী । 
সুধাংশু সিং দেও ঝাড়খণ্ডের নিবাসী । তিনি বারো বছর বয়স থেকে ছৌ নাচ শিখতে আরম্ভ করেন । পরবর্তী কালে তিনি "রয়্যাল স্কুল অফ ছৌ ডান্স" -এর ডিন নিযুক্ত হন । তিনি ছৌ নাচকে জনপ্রিয় করার জন্য সারাজীবন চেষ্টা করেছেন । 
১৯৬৮ খ্রিষ্টাব্দে তিনি সঙ্গীত নাটক আকাদেমি পুরস্কার পান । ১৯৯১ খ্রিষ্টাব্দে ভারতের রাষ্ট্রপতি তাকে পদ্মশ্রী সম্মানে ভূষিত করেন ।
এম্পায়ার অব দ্য সান (চলচ্চিত্র)

এম্পায়ার অফ দ্য সান (ইংরেজি ভাষায়: Empire of the Sun) ১৯৮৭ সালে প্রকাশিত একটি মহাকাব্যিক চলচ্চিত্র। ইংরেজি ভাষার এই চলচ্চিত্রটি পরিচালনা করেছেন স্টিভেন স্পিলবার্গ। বিভিন্ন চরিত্রে অভিনয় করেছেন ক্রিস্টিয়ান বেইল, জন ম্যালকোভিচ এবং মিরান্ডা রিচার্ডসন। এটি নির্মিত হয়েছে একই নামের একটি উপন্যাস থেকে যার লেখক হলেন জে জি ব্যালার্ড। উপন্যাস অবলম্বনে চিত্রনাট্য রচনা করেছেন টম স্টপার্ড এবং Menno Meyjes। এটি সমালোচকদের প্রশংসা পেয়েছে এবং ছয়টি ক্ষেত্রে একাডেমি পুরস্কারের মনোনয়ন লাভ করেছিল। তিনটি ক্ষেত্রে (চিত্রগ্রহণ, সঙ্গীত এবং শব্দ) বাফটা পুরস্কার জিতে নেয় ছবিটি।
প্রধান চরিত্রে ভাল অভিনয় করার জন্য ন্যাশনাল বোর্ড অফ রিভিউ ক্রিশ্চিয়ান বেলকে "কিশোর অভিনেতা হিসেবে সেরা কৃতিত্বের" পুরস্কার প্রদান করে। মজার বিষয় হল, এম্পায়ার অফ দ্য সানে বেইলের অভিনয়কে পুরস্কৃত করার জন্যই সেবারের মত প্রথম এই ক্ষেত্রটি যোগ করা হয়েছিল। চলচ্চিত্রের কাহিনী লেখক ব্যালার্ডের আত্মজীবনী থেকে নেয়া। প্রধান চরিত্রের নাম ছিল "জেমস গ্রাহাম" যা ব্যালার্ডের প্রথম এবং মধ্য নামকে নির্দেশ করে। লেখকের পুরো নাম "জেমস গ্রাহাম ব্যালার্ড"।
জিমের জাপানী বন্ধু গুলিকাহত হবার পর জিম বলে,
I learned a new word today. Atom bomb. It was like a white light in the sky. Like God taking a photograph. I saw it. I can bring everyone back.
জে জি ব্যালার্ড

জেমস গ্রাহাম ব্যালার্ড (ইংরেজি ভাষায়: James Graham Ballard) (১৫ নভেম্বর ১৯৩০ – ১৯ এপ্রিল ২০০৯)) একজন ব্রিটিশ লেখক। তিনি বিজ্ঞান কল্পকাহিনীর নবতরঙ্গের অন্যতম ব্যক্তিত্ব। তার জন্ম হয়েছিল চীনের সাংহাইয়ে। যদিও ব্যালার্ডের অনেক কথাসাহিত্য কোন বিষয়ের উপর ভিত্তি করে রচিত এবং রচনা শৈলীর দিক থেকে উত্তেজকও বটে। তবে তিনি সবচেয়ে বেশি পরিচিতি পেয়েছেন তার বিতর্কিত উপন্যাস "ক্র্যাশ" এবং আত্মজীবনীমূলক উপন্যাস এম্পায়ার অফ দ্য সান-এর জন্য। এম্পায়ার অফ দ্য সান উপন্যাসটিকে "দ্য গার্ডিয়ান" পত্রিকায় "দ্বিতীয় বিশ্বযুদ্ধ সম্পর্কে সেরা ব্রিটিশ উপন্যাস" হিসাবে বর্ণনা করা হয়েছে। এম্পায়ার অফ দ্য সান থেকে চলচ্চিত্র নির্মাণ করেছিলেন স্টিভেন স্পিলবার্গ।
মঞ্জুষ দাশগুপ্ত

মঞ্জুষ দাশগুপ্ত (জন্ম: ১৩ আগস্ট ১৯৪২ - মৃত্যু: ১৯ জানুয়ারি ২০০৩) (ইংরেজি: Manjush Dashgupta) একজন বিখ্যাত বাঙালি কবি । 
মঞ্জুষ দাশগুপ্তের আদি নিবাস বর্তমান বাংলাদেশের চট্টগ্রামের কর্ণফুলি দাসপাড়ায় । তার বাবার নাম ধীরেন্দ্রবিজয় দাশগুপ্ত এবং মা কনকলতা দাশগুপ্ত । 
মাত্র পাঁচ বছর বয়েসেই তাকে জন্মভিটে ছেড়ে মেদিনীপুরে এসে বসবাস করতে হয় । তার পড়াশোনা আরম্ভ হয় মেদিনীপুর কলেজিয়েট স্কুলে । এরপর কলকাতা বিশ্ববিদ্যালয় থেকে অর্থনীতিতে এমএ পাস করেন । 
মঞ্জুষ দাশগুপ্তের ১৪-১৫ বছর বয়েসে প্রথম কবিতা প্রকাশিত হয় ভারতবর্ষ পত্রিকায় । তিনি কবিতার সাথে সাথে প্রবন্ধ, উপন্যাস এবং ছোটদের জন্য ছড়াও লিখেছেন । তার প্রকাশিত বইয়ের সংখ্যা ৪০টির মতো । তার রচিত উল্লেখযোগ্য বই হল "প্রথম দিনের সূর্য", "অন্য বনভূমি", "স্বর্গ থেকে টেলিফোন", "ভালোবাসা যখন প্রবাসে", "আগুনের ডানা", "ভালো আছো ভালোবাসা" প্রভৃতি ।
চলচ্চিত্রের প্রকার

চলচ্চিত্র তত্ত্বে প্রকার বা ধরন হল চলচ্চিত্রের শ্রেণীকরণের প্রথম এবং প্রধান উপায়। যে বিষয়বস্তুর প্রেক্ষিতে চলচ্চিত্রের বর্ণনাক্রম নির্ধারিত হয় সেই প্রেক্ষিত দ্বারাই প্রকারকে সংজ্ঞায়িত করা হয়। বিষয়বস্তু, পরিপ্রেক্ষিত, পটভূমি আর অবস্থানের উপর ভিত্তি করে যেকোন সাহিত্য মাধ্যমেরই প্রকার নির্দিষ্ট করা যায়। চলচ্চিত্রেরও এরকম কিছু প্রকার রয়েছে যাদেরকে ইংরেজিতে "জন্‌রা" (genre; মূল উৎস ফরাসি genre "জঁঁর") বলে। এই প্রকারগুলি মূলত সাধারণীকরণের মাধ্যমে করা হয়। প্রকার দিয়ে একটি চলচ্চিত্রকে সম্পূর্ণ ব্যাখ্যা করা সম্ভব নয়। একটি চলচ্চিত্র আবার একাধিক প্রকারের মধ্যে পড়তে পারে। চলচ্চিত্রের জনপ্রিয় কিছু প্রকারের মধ্যে রয়েছে রোমহর্ষক (হরর), রোমাঞ্চ, অ্যাকশন, থ্রিলার, ঐতিহাসিক, মহাকাব্যিক, রূপকথা, অপরাধ, হাস্যরসাত্নক, প্রণয়ধর্মী, ইত্যাদি।
সাধারণত তিনভাবে চলচ্চিত্রের প্রকারগুলি নির্ণয় করা হয়: পরিবেশ (সেটিং), ভাব (মুড) এবং বিন্যাস (ফরম্যাট)। চলচ্চিত্রের অবস্থান বা লোকেশন দ্বারা সেটিংকে বোঝানো হয়। পুরো চলচ্চিত্র জুড়ে যে আবেগকে প্রাধান্য দেয়া হয়েছে তার মাধ্যমে ভাবকে সংজ্ঞায়িত করা হয়। চলচ্চিত্রটি নির্দিষ্ট ধরনের প্রযুক্তি বা যন্ত্রপাতি ব্যবহার করে তৈরি হতে পারে বা নির্দিষ্ট কোনওভাবে উপস্থাপিত হতে পারে, একে বলে বিন্যাস (ফরম্যাট বা ম্যানার)।
এখানে সুপরিচিত এবং জনপ্রিয় কিছু প্রকার উল্লেখ করা হল। এগুলো আবার উপপ্রকারে বিভক্ত করা হয়। অথবা দুইটি প্রকার মিলে সংকর প্রকার (হাইব্রিড জনরা) তৈরি করতে পারে।
পিক্সেল

পিক্সেল () বলতে কোন গ্রাফিক ছবির ক্ষুদ্রতম অংশ বা বিন্দুকে বোঝায়। পিক্সেলের হিসাব থেকে ছবি বিষয়ক যাবতীয় কাজ করা হয়। বর্তমানে বহুল ব্যবহৃত ডিজিটাল ক্যামেরার কারণে এই পিক্সেল শব্দটি খুব বেশি উচ্চারন হচ্ছে। ১.৩ মেগা পিক্সেল মানে ১ ৩০০ ০০০ পিক্সেল এর সমন্বয়ে তৈরি হওয়া ছবি। যেহেতু ডিজিটালি ছবির মাপ থাকে ৪:৩ সুতরাং ১.৩ মেগা পিক্সেলের ছবি তে ১২৮০ x ৯৮০ এই রেশিওতে পিক্সেল থাকবে।
এটি ছবির ক্ষুদ্রতম একক যার অভ্যন্তরে আর কোন ভগ্নাংশ নেই;অর্থাৎ পিক্সেল ছবির অতি ক্ষুদ্র অংশের প্রতিনিধিত্ব করে।প্রত্যেক পিক্সেলের নিজস্ব অবস্থান বা খুঁজে পাওয়ার ঠিকানা রয়েছে বলা যায়।কারণ পিক্সেলের অবস্থান নির্দিষ্ট স্থানাঙ্কের সাথে সম্পর্কযুক্ত।কারণ পিক্সেল সাধারণত দ্বি-মাত্রিক তলে সাজানো থাকে এবং ডট বা চারকোণা আকৃ্তির হয় যার প্রতিটি অবস্থানের আলাদা স্থানাঙ্ক(co-ordinate) থাকে। প্রত্যেক পিক্সেল মূল ছবির একটি নমুনা;পিক্সেল যত ছোট হয় তা তত বেশি নির্ভূলভাবে একটি ছবির প্রতিনিধিত্ব করে।
পিক্সেলের প্রাবল্য (intensity) একটি চলরাশি। রঙিন ছবির প্রতিটি পিক্সেলে রঙ সম্পর্কিত তিন বা চারটি চলকের মান থাকতে পারে। লাল-সবুজ-নীল কিংবা সায়ান-ম্যাজেন্টা-হলুদ-কালো।
মেগা পিক্সেল ডিজিটাল ছবির বর্ণনার একক। মেগা = ১০০০,০০০ আর পিক্সেল হল রেজুলেশনের একক। ৮০০x৬০০ (৪৮০০০০=০.৪৮ মে. পি.)পিক্সেল মানে ঐ ছবিতে প্রতি ইঞ্চিতে অনুভুমিক ভাবে ৮০০ এবং লম্ব ভাবে ৬০০ পিক্সেল আছে।মেগাপিক্সেল শব্দটি কোন ছবিতে পিক্সেলের সংখ্যার জন্যই কেবল ব্যবহার করা হয় না।এটি ডিজিট্যাল ক্যামেরার ছবির ক্ষুদ্রতম উপাদান( sensor element)এর সংখ্যা ব্যক্ত করতে অথবা ডিজিট্যাল ছবির প্রদর্শনকারী একক (display elements of digital displays)প্রকাশ করতে ব্যবহৃত হয়। উদাহরণস্বরূপ,২০৪৮×১৫৩৬ ক্ষুদ্রতম উপাদানের সমন্বয়ে ছবি তৈরি করতে পারে এমন ক্যামেরাকে সাধারণভাবে বলা হয় "৩.১ মেগাপিক্সেল" (২০৪৮ × ১৫৩৬ = ৩,১৪৫,৭২৮)।মেগাপিক্সেল সাধারণভাবে ক্যামেরার যোগ্যতা পরিমাপক হিসেবে বিবেচনা করা হয়,যদিও অন্যান্য বিভিন্ন বিষয় ক্যামেরার গুনমান নির্ধারণ করে।পিক্সেল হিসাব করা হয় ২ টি রেসুলেশন এর গুনফল কে ১০^৬ দিয়ে ভাগ করে দশমিক এর পরের সংখ্যা পর্যন্ত নেয়া হয়।
অধিকাংশ ডিজিট্যাল ক্যামেরার সংবেদী পর্দাতে সারি সারি রং-এর প্যাটার্ন করা থাকে যেখানে লাল, সবুজ ও নীল বর্ণ, বেয়ার ফিলটার ব্যবস্থার(Bayer filter) মাধ্যমে মোজাইক করে সুসজ্জায়ন করা হয়। ফলে কোন নির্দিষ্ট পিক্সেল একটি একক প্রাথমিক রং-এর তীব্রতাই কেবল ধারণ করতে পারে।
গোষ্ঠ পাল

গোষ্ঠ পাল (২০ আগস্ট ১৮৯৬ - ৮ এপ্রিল ১৯৭৬) (ইংরেজি: Gostha Pal) একজন বিখ্যাত বাঙালি ফুটবল খেলোয়াড় ছিলেন। রক্ষণে খেলার জন্য খ্যাতিলাভ করেছিলেন। দৈনিক ইংলিশম্যান তাকে "চিনের প্রাচীর" উপাধিতে ভূষিত করেছিল।
গোষ্ঠ পাল তৎকালীন বেঙ্গল প্রেসিডেন্সি মাদারীপুর মহকুমা বর্তমান নড়িয়ার ভোজেস্বর গ্রামে ১৮৯৬ খ্রিষ্টাব্দে ২০ আগস্ট জন্মগ্রহণ করেন। তিনি ছিলেন বাবা-মায়ের একমাত্র সন্তান। তার বাবা শ্রীযুক্ত বাবু শ্যামলাল পাল ছিলেন একজন ব্যবসায়ী। গোষ্ঠ পাল ফুটবল খেলে উপমহাদেশে সেই বিংশ শতাব্দীতে নাম কুড়ালেও কখনোই বাংলাকে ভোলেননি। তিনি কলকাতার "সারদাচরণ এরিয়ান ইনস্টিটিউশন" এ স্কুলজীবন কাটিয়েছেন। তাঁর আত্মজীবনীতেও তিনি বারবার লিখেছেন বাংলার কথা, তৎকালীন পূর্ব বাংলার (বর্তমানে বাংলাদেশ) কথা। আত্মজীবনীতে লিখেছেন, ‘"পূর্ব বঙ্গের ফরিদপুরের মাদারীপুর সাব ডিভিশনের ভোজেস্বর গ্রামে আমার জন্ম হয়, দিনটি ১৮৯৬ সালের ২০শে আগস্ট, দিনের আলো ফুটিবার আগেই আমি ধরিত্রীর মুখ দেখিয়াছিলাম, আমার পিতা সেই সময় ঘরে ছিলেন না, পিতৃদেবের নাম শ্রীযুক্ত বাবু শ্যামলাল পাল, বরিশালের ঝালকাটি বন্দরে তেজারতির কারবার করিতেন, আমি পিতার প্রথম এবং একমাত্র সন্তান’"।
গোষ্ঠ পাল ছোটবেলা থেকেই ফুটবল খেলা আরম্ভ করেছিলেন। ১৯০৭ সালে মাত্র ১১ বছর বয়েসে তিনি কলকাতার কুমারটুলি ক্লাবে যোগ দেন এবং ১৯১৩ সাল পর্যন্ত সেখানে খেলেছিলেন। মোহনবাগানের খেলোয়াড় রাজেন সেনের সাহায্যে তিনি ১৯১২ খ্রিষ্টাব্দে কলকাতার ঐতিহ্যবাহী মোহনবাগান ক্লাবে যোগ দেন। এর আগের বছরই মোহনবাগান বিদেশীদের হারিয়ে আইএফএ শিল্ড জয় করেছিল।
১৯১৩ খ্রিষ্টাব্দে মোহনবাগানের হয়ে তিনি প্রথম খেলেন। এরপর ২৩ বছর ধরে মোহনবাগানের হয়ে তিনি খেলেন। ১৯২০ সালে ইস্টবেঙ্গল ক্লাব প্রথম যে দল গড়ে তাতে ছিলেন কিংবদন্তি ফুটবলার গোষ্ঠ পাল। ১৯২০ সালে ইস্টবেঙ্গল একটাই টুর্নামেন্ট হারকিউলিস কাপে খেলতে মোহনবাগান থেকে তাকে হায়ারে নেওয়া হয়েছিল এবং চ্যাম্পিয়নও হয় লাল-হলুদ। ১৯২১ থেকে টানা ৫বছর তিনিই ছিলেন মোহনবাগানের ক্যাপ্টেন৷ ১৯২৪ সালে তিনি ভারতীয় জাতীয় দলেরও অধিনায়কত্ব পান। তিনি খেলতেন রাইট ব্যাক পজিসনে। খেলার সময় বুটপরা ইউরোপিয়ান খেলোয়াড়দের তিন খালি পায়ে খেলে প্রতিরোধ করতেন। ভারতীয় দল নিয়ে ১৯৩৩ খ্রিষ্টাব্দে তিনি সিংহলে (বর্তমান শ্রীলঙ্কা) যান। তিনি হকি খেলাতেও দক্ষ ছিলেন এবং ক্রিকেট ও টেনিসও খেলতেন। ১৯৩৫ খ্রিষ্টাব্দে তিনি অবসর গ্রহণ করেন।
গোষ্ঠ পাল ৮ এপ্রিল ১৯৭৬ খ্রিষ্টাব্দে কলকাতায় মৃত্যবরন করেন।
১৯৬২ খ্রিষ্টাব্দে গোষ্ঠ পাল ভারত সরকার দ্বারা পদ্মশ্রী উপাধিতে ভূষিত হন। তিনি ছিলেন প্রথম ফুটবল খেলোয়াড় যিনি পদ্মশ্রী উপাধি পেয়েছিলেন।
১৯৮৪ সালে কলকাতায় স্থাপিত হয় তার ভাস্কর্য। খালি পায়ে ফুটবল খেলার ঔদ্ধত্যটাই বোঝানো হয়েছে এই ভাস্কর্যে। সেই ভাস্কর্যের নিচে লেখা আছে, ‘ভারতীয় ফুটবলে সর্বকালের সেরা ব্যাক। সে যুগে বুটপরা ইউরোপীয় ফুটবলারদের বিরুদ্ধে খালি পায়ে খেলে দুর্ভেদ্য চীনের প্রাচীর নামে খ্যাত। খেলার মাঠে স্বজাতির সম্মান প্রতিষ্ঠায় ও জাতীয়তাবাদের উন্মেষে অন্যতম সৈনিক।’ইডেন গার্ডেন্স ও মোহনবাগান মাঠের সামনে দিয়ে যাওয়া কলকাতার অন্যতম গুরুত্বপূর্ণ রাস্তাটির "গোষ্ঠ পাল সরণি"।
তার স্বরণে ডাকটিকিটও প্রকাশিত হয়েছে।
মোহনবাগান ক্লাব ২০০৪ খ্রিষ্টাব্দে তাকে মরনোত্তর "মোহনবাগান রত্ন" উপাধিতে ভূষিত করে।
মোহনবাগান ক্লাবের ভিতরে তার নামে একটি সংগ্রহশালা গোষ্ঠ পাল সংগ্রহশালা তৈরি হয়েছে।
সেন্ট্রাল কলকাতা গোষ্ঠ পাল মেমোরিয়াল স্পোর্টিং ক্লাব ও "গোষ্ঠ পাল চাম্পিয়ান্স বেবি লিগ- ২০১৯"।
চুনী গোস্বামী

চুনী গোস্বামী (১৫ জানুয়ারি, ১৯৩৮ ― ৩০ এপ্রিল, ২০২০) একজন বিখ্যাত বাঙালি ফুটবল খেলোয়াড়। তিনি ভারতের জাতীয় দলেও খেলেছেন। ক্রিকেটার হিসেবেও তিনি সফল ছিলেন। বাংলা দলের হয়ে রনজি ট্রফি তে প্রতিনিধিত্ব করেছিলেন তিনি।
চুনী গোস্বামী বর্তমান বাংলাদেশের কিশোরগঞ্জে জন্মগ্রহণ করেন। তার আসল নাম সুবিমল গোস্বামী। 
তিনি ১৯৪৬ থেকে ১৯৫৪ খ্রিষ্টাব্দ পর্যন্ত মোহনবাগানের জুনিয়র দলে খেলেন। ভারতীয় ফুটবলার বলাইদাস চট্টোপাধ্যায় ও বাঘা সোমকে কোচ হিসেবে পান তিনি। এরপর ১৯৫৪ থেকে ১৯৬৮ অবধি মোহনবাগানের মূল দলে খেলেন। তিনি মূলত স্ট্রাইকার পজিসনে খেলতেন। তিনি ১৯৬০ থেকে ১৯৬৪ খ্রিষ্টাব্দ অবধি মোহনবাগানের অধিনায়ক ছিলেন। এই সময়ে মোহনবাগান ডুরান্ড কাপ সহ বহু প্রতিযোগিতায় ভাল ফল করেছিল। তার ফুটবল জীবনের সবথকে বড় কৃতিত্ব ভারতের অধিনায়ক হিসাবে ১৯৬২ খ্রিষ্টাব্দে জাকার্তায় এশিয়ান গেমসের সোনা জয়। ফাইনালে ভারত দক্ষিণ কোরিয়াকে ২-১ গোলে পরাস্ত করেছিল। এছাড়া তিনি অধিনায়ক হিসাবে তেল আভিভে এশিয়া কাপের রৌপ্য পদক জয় করেছিলেন। 
ফুটবল খেলা থেকে অবসর নেওয়ার পরে তিনি ক্রিকেট খেলায় মনোনিবেশ করেন এবং রঞ্জি ট্রফিতে তিনি বাংলার অধিনায়কত্ব করেন। তিনি দুবার রঞ্জি ট্রফির ফাইনাল খেলেছিলেন। তিনি ডানহাতি ব্যাটসম্যান ছিলেন এবং ডানহাতে মিডিয়াম পেস বল করতেন। তিনি ৪৬টি প্রথম শ্রেণীর ক্রিকেট ম্যাচ খেলে একটি সেঞ্চুরি সহ ১৫৯২ রান করেছিলেন। তিনি বল করে ৪৭টি উইকেটও নিয়েছিলেন। 
হংকংয়ের বিরুদ্ধে কোয়ার্টার ফাইনালে পেনাল্টি শ্যুটআউট এ গোল করেন।
দক্ষিণ ভিয়েতনামের বিরুদ্ধে সেমি ফাইনালে ম্যাচ জয়ী জোড়া গোল করেন।
১৯৬৩ খ্রিষ্টাব্দে চুনী গোস্বামী অর্জুন পুরস্কার এবং ১৯৮৩ খ্রিষ্টাব্দে পদ্মশ্রী পুরস্কার পেয়েছিলেন। ২০০৫ সালে তিনি মোহনবাগান রত্ন পান।
৩০ এপ্রিল, ২০২০ সালে ৮২ বছর বয়েসে হৃদরোগাক্রান্ত হয়ে কলকাতায় মারা যান চুনী গোস্বামী।
স্বত্বপত্র

বাণিজ্য বাজারে স্বত্বপত্র () বলতে বিভিন্ন আর্থিক হাতিয়ার যেমন সম্ভার, যৌথ তহবিল, সসীম দায়বদ্ধ অংশীদারী, স্থাবর সম্পত্তি বিনিয়োগ ট্রাস্ট, ইত্যাদির জন্য একটি হিসাবের একক।
স্বত্বপত্র থেকে প্রাপ্ত আয়কে লভ্যাংশ বলে। যিনি স্বত্বপত্র অধিকারে রাখেন তাকে বলা হয় অংশপত্র মালিক।
কোন কোম্পানির মূলধনকে সসীম সংখ্যক সমান ভাগে ভাগ করার পর একেকটি ভাগকে স্বত্বাংশ বলা হয় এবং স্বত্বাংশের মালিকারা স্বরূপ প্রদত্ব দলিলকে বলা হয় একেকটি স্বত্বপত্র। স্বত্বপত্র মালিক এর মাধ্যমে কোম্পানির লভ্যাংশের একটি অংশ এবং কোম্পানি বিলুপ্তির বিশেষ ক্ষেত্রে কোম্পানির মূল্যের একটি অংশের অধিকারপ্রাপ্ত হন।
স্বত্বপত্র ভোটবিশিষ্ট (voting) বা ভোটহীন (non-voting) হতে পারে। ভোটভিত্তিক স্বত্বপত্রের মালিকে পরিচালকদের বোর্ডে এবং কর্পোরেট নীতিমালার ওপরে ভোট দিতে পারেন। এই ভোটাধিকার অনেক সময় স্বত্বপত্রের বাজার মূল্যকে প্রভাবিত করে। ভোটবিশিষ্ট স্বত্বপত্র প্রথম শ্রেণীর (class A)এবং ভোটহীন অংশপত্র দ্বিতীয় শ্রেণীর (class B) স্বত্বপত্র নামেও পরিচিত।
ব্রিটিশ ইংরেজি ভাষায় স্বত্বপত্রের পরিভাষা হল "Share"। শব্দটির বহুবচন রূপ shares দিয়ে সম্ভার বা স্টককে বোঝানো বর্তমানে বহুল প্রচলিত। এতটাই প্রচলিত যে shares বললে মানুষ stock-ই বোঝে।
বিধাননগর কলেজ

বিধাননগর সরকারি কলেজ কলকাতার এক কলেজ। এই শিক্ষাপ্রতিষ্ঠানটিতে স্নাতক পর্যায়ে পড়ানো হয়। কলেজটি পশ্চিমবঙ্গ রাষ্ট্রীয় বিশ্ববিদ্যালয় অধীনস্থ। পূর্বে কলকাতা বিশ্ববিদ্যালয় অধীনস্থ ছিলো
এ কলেজে পশ্চিমবঙ্গ রাষ্ট্রীয় বিশ্ববিদ্যালয় এর অধীনে ৩ বছর মেয়াদি স্নাতক কোর্স ও স্নাতকোত্তর কোর্স চালূ আছে।
ভবানীপুর এডুকেশন সোসাইটি কলেজ

ভবানীপুর এডুকেশন সোসাইটি কলেজ কলকাতার ৫, লালা লাজপত রায় সরণি (এলগিন রোড)-তে অবস্থিত একটি কলেজ। এই শিক্ষাপ্রতিষ্ঠানটিতে প্রাক-স্নাতক পর্যায়ে শিক্ষাদান করা হয়। কলেজটি কলকাতা বিশ্ববিদ্যালয়ের অনুমোদিত।
কলকাতায় বসবাসকারী গুজরাতি সম্প্রদায়ের আর্থিক এবং ভূসম্পত্তি দানের মাধ্যমে ১৯৬৬ খ্রিস্টাব্দে ভবানীপুর এডুকেশন সোসাইটি কলেজের প্রতিষ্ঠা হয়েছিল। 
প্রধানত ভারতের অন্যান্য শহরের গুজরাতি শিল্পপতি এবং ব্যবসায়ীদের অর্থানুকূল্যে কলেজের ছ-তলা ভবনটি নির্মিত হয়েছিল। ভবানীপুর গুজরাতি এডুকেশন সোসাইটি শিক্ষাপ্রতিষ্ঠানটির পরিচালনার দায়িত্বে আছে। ভারতীয় সংবিধানের ৩০ (১) ধারা মোতাবেক সংখ্যালঘু ভাষা শিক্ষা প্রতিষ্ঠানের সুবিধাগুলি সোসাইটি ভোগ করে থাকে। 
১৯২৮ খ্রিস্টাব্দে জে জে আজমিরা হাই স্কুল নামে প্রথম প্রতিষ্ঠা হয়; পরবর্তীকালে ১৯৫৮ খ্রিস্টাব্দে একটি মাধ্যমিক বিদ্যালয় হিসেবে চালু হয় এবং ১৯৬০ খ্রিস্টাব্দে উপরোক্ত সোসাইটির পরিচালনায় উচ্চমাধ্যমিক বিদ্যালয়রূপে প্রতিষ্ঠা হয়েছিল। কলেজটির নাম ছিল ভবানীপুর গুজরাতি এডুকেশন সোসাইটি কলেজ (বিজিইএস কলেজ) কিন্তু ২০০২ খ্রিস্টাব্দে ‘গুজরাতি’ শব্দটি বাদ দেওয়া হয়। এর জনপ্রিয় নাম হল ভবানীপুর কলেজ। পশ্চিমবঙ্গের ভাষাভিত্তিক সংখ্যালঘু গুজরাতিদের দ্বারা প্রতিষ্ঠিত শিক্ষাপ্রতিষ্ঠান, ভারতীয় সংবিধানের ৩০ (১) ধারায় সুরক্ষিত হলেও এখানে বছরের পর বছর জাতি-ধর্ম-ভাষা নির্বিশেষে সকল মেধাবী শিক্ষার্থীর জন্যেই উন্মুক্ত দ্বার ছিল।
২০১৬ খ্রিস্টাব্দ থেকে শুরু হয়েছে কলেজের বার্ষিক সাংস্কৃতিক অনুষ্ঠান ‘উমং’; এছাড়াও রাষ্ট্রসংঘের সম্মেলনের আদলে মডেল সম্মেলনও হয়ে থাকে।
কলেজে যেসব ডিগ্রি প্রদান করা হয়:
মোট পাঠক্রম : পাঁচটা বিভাগ মিলিয়ে ১৬ 
জনপ্রিয় পাঠক্রম : বিবিএ, বিএ
দ্য ভবানীপুর ডিজাইন অ্যাকাডেমি নামে একটি সহযোগী ইউনিট ডিজাইন ফান্ডামেন্টালস, ফ্যাশন, ইন্টিরিয়র, টেক্সটাইল ডিজাইন এবং ক্রিয়েটিভ আর্ট, মডেলিং, পার্সোনালিটি ডেভেলপমেন্ট এবং ফরাসি, স্প্যানিশ, চিনা ইত্যাদি বিদেশি ভাষা শিক্ষার ব্যবস্থা করেছে।
ভিক্টোরিয়া ইনস্টিটিউশন

ভিক্টোরিয়া ইনস্টিটিউশন কলকাতার এক কলেজ। এই শিক্ষাপ্রতিষ্ঠানটিতে স্নাতক পর্যায়ে পড়ানো হয়। কলেজটি কলকাতা বিশ্ববিদ্যালয়ের অধীনস্থ।
মহারাজা শ্রীশচন্দ্র কলেজ

মহারাজা শ্রীশচন্দ্র কলেজ কলকাতার একটি কলেজ। এই শিক্ষাপ্রতিষ্ঠানটিতে স্নাতক পর্যায়ে পড়ানো হয়। কলেজটি কলকাতা বিশ্ববিদ্যালয়ের অধীনস্থ।
শ্রীশচন্দ্র কলেজটি ১৯৬৪ সালে প্রতিষ্ঠিত হয়। শ্যামবাজারের মহারাজ শ্রীশচন্দ্র নন্দী তার পিতা মহারাজা মনীন্দ্রচন্দ্র নন্দীর নামে একটি পুরোনো বাড়িতে শিক্ষাপ্রতিষ্ঠান গড়ে তোলেন ১৯৪১ সালে। পরবর্তী কালে সেই শিক্ষাপ্রতিষ্ঠানটি তিনটি কলেজের আকার নেয়। একই স্থানে মহারানী কাশীশ্বরী দেবী কলেজ (প্রভাতি বিভাগ), মহারাজা মনীন্দ্রচন্দ্র কলেজ (দিবা বিভাগ) ও মহারাজা শ্রীশ চন্দ্র কলেজ (সান্ধ্য বিভাগ) গড়ে ওঠে।
নিউ আলিপুর কলেজ

নিউ আলিপুর কলেজ হল ভারতের পশ্চিমবঙ্গ রাজ্যের কলকাতা শহরের নিউ আলিপুর অঞ্চলে অবস্থিত একটি সরকারি স্নাতক মহাবিদ্যালয়। এই মহাবিদ্যালয়টি ১৯৬৩ সালে প্রতিষ্ঠিত এবং কলকাতা বিশ্ববিদ্যালয় কর্তৃক অনুমোদিত।
নিউ আলিপুর কলেজ বিশ্ববিদ্যালয় মঞ্জুরি কমিশন কর্তৃক স্বীকৃত। সাম্প্রতিক কালে, ন্যাশানাল অ্যাসেসমেন্ট অ্যান্ড অ্যাক্রেডিটেশন কাউন্সিল (ন্যাক) এই মহাবিদ্যালয়টিকে A শ্রেণিতে উন্নীত করেছে।
কিশোরীমোহন বাগচী

কিশোরীমোহন বাগচী (জন্ম: ১২৭৩ বঙ্গাব্দ - মৃত্যু: ১৩৩০ বঙ্গাব্দ) (ইংরেজি: Kishorimohan Bagchi) একজন বাঙালি শিল্পদ্যোগী এবং ব্যবসায়ী। তিনি ছিলেন প্রসিদ্ধ পি. এম. বাগচী অ্যান্ড কোম্পানির প্রতিষ্ঠাতা।
তার জন্ম হয়েছিল একটি দরিদ্র পরিবারে। তার পিতার নাম নাম প্যারিমোহন বাগচী।
কিশোরী মোহন বাগচী বিদ্যালয়ের পড়াশোনা শেষ করে নতুন ব্যবসার উপায় উদ্ভাবনে আত্মনিয়োগ করেন। তিনি বিদেশী লেখার কালির রমরমা দেখে স্বদেশী কালি উদ্ভাবনের জন্য দৃঢ়প্রতিজ্ঞ হন এবং বিদেশী কালির মত কিন্তু দামে সস্তা কালি আবিষ্কারে সমর্থ হন। প্রতিষ্ঠিত কালির ব্যবসায়ীদের সাথে প্রতিযোগিতায় তাকে অনেক বাধাবিঘ্নের সম্মুখীন হতে হয়েছিল। তবে ধীরে ধীরে তিনি সরকার, রেলওয়ে এবং বিভিন্ন স্বায়ত্বশাসনাধীন প্রতিষ্ঠানগুলিতে তিনি কালি সরবরাহ করতে সমর্থ হন। কালির ব্যবসায়ে প্রভৃত অর্থ লাভ করার পর তিনি নিজের ব্যবসা আরো প্রসারিত করেন এবং শীলমোহর, রবারস্ট্যাম্প, পঞ্জিকা, পুষ্পসার প্রভৃতির ব্যবসা আরম্ভ করে এবং "পঞ্জিকা প্রকাশনা" করে উন্নতি লাভ করেন।
কিশোরী মোহন খুব পিতৃভক্ত ছিলেন এবং পিতার স্মরণে তিনি নিজের ব্যবসা প্রতিষ্ঠানের নাম পি.এম.বাগচী কম্পানি রাখেন।
১৩৩০ বঙ্গাব্দে ৫৭ বছর বয়সে কিশোরী মোহন বাগচীর মৃত্যু হয়।
কিরণ সেন

কিরণ সেন (জন্ম: ১২৯৮ (?) বঙ্গাব্দ - মৃত্যু: ৯ চৈত্র ১৩৭০ বঙ্গাব্দ) (ইংরেজি: Kiran Sen) একজন বিখ্যাত চক্ষু চিকিৎসক ।
তিনি বিদেশ থেকে এফ.আর.সি.এস উপাধি অর্জন করে চক্ষু চিকিৎসক হিসাবে কলকাতার বিভিন্ন মেডিকেল কলেজের সাথে যুক্ত ছিলেন । ১৯৫৭ খ্রিষ্টাব্দে মেডিকেল কলেজের ইম্যারিট্যাস্ প্রফেসর নিযুক্ত হয়েছিলেন । তার প্রচেষ্টাতেই চক্ষু সংক্রান্ত গবেষণাকেন্দ্র "ইনস্টিটিউট অফ অফ‌্‌থ্যালমোলজি" গঠিত হয়েছিল । তিনি এই বিভাগের প্রথম পরিচালক ছিলেন । 
তিনি "ইন্ডিয়ান অ্যাকাডেমি অফ মেডিকেল সায়েন্সের" ফেলো এবং "চিত্তরঞ্জন সেবাসদনের" সম্পাদকের দায়িত্ব পালন করেছিলেন ।
ইউরির রাত্র

ইউরির রাত্র (Yuri's Night) ১৯৬১ সালের ১২ এপ্রিল মহাকাশে প্রথম মানুষ ইউরি গ্যাগারিনের যাত্রা এবং ১২ই এপ্রিল ১৯৮১ সালে মহাকাশে প্রথম স্পেশ সাটল প্রেরণকে স্মরণ করতে প্রতি বছর ১২ এপ্রিল আন্তর্জাতিক ভাবে পালিত একটি দিন। ২০০৪ সালে বিশ্বের প্রায় ৩৪টি দেশে ৭৫টি আলাদা অনুষ্ঠান আয়োজিত হয়। ২০১১ সালে সাতটি মহাদেশের ৭৫টি দেশে ৫৬৭টি অনুষ্ঠান আয়োজনের মধ্য দিয়ে ইউরির রাত্র উদযাপিত হয়। ইউরির রাত্রকে প্রায়ই "বিশ্ব মহাকাশ পার্টি" বলে উল্লেখ করা হয়।
ইউরির রাত্রের উদ্দেশ্য হল মহাকাশ অভিযান নিয়ে জনগণের আগ্রহ বৃদ্ধি করা এবং নতুন অভিযাত্রী প্রজন্ম গড়ে তোলা। মহাকাশ দ্বারা প্রভাবিত শৈল্পিক দৃষ্টিভঙ্গি এবং বার্ষিক আয়োজন ও শিক্ষামূলক কর্মসূচির বৈশ্বিক নেটওয়ার্ক গঠনের মধ্য দিয়ে ইউরির রাত্র তরুণদের নিয়ে বৈশ্বিক সম্প্রদায় সৃষ্টি করে যারা দ্বায়িত্ববান নেতৃত্ব ও উদ্ভাবক তৈরি করার মাধ্যমে মহাকাশ অভিযানের ভবিষ্যৎ গঠনে সংকল্পবদ্ধ।
লরেট্টা হিডালগো হোয়াইটসাইডস, জর্জ টি. হোয়াইটসাইডস, ও ট্রিশ গার্নার মিলে ইউরির রাত্র প্রতিষ্ঠা করেন। প্রথম ইউরির রাত্র উদযাপিত হয় ২০০১ সালের ১২ এপ্রিল, ভস্টক ১ উৎক্ষেপণের ঠিক ৪০ বছর পর। ১৯৬২ সাল থেকে ১২ এপ্রিল দিনটি রাশিয়ায় (সাবেক সোভিয়েত ইউনিয়ন) কসমোনটকস দিবস () হিসেবে পালন করা হত, এবং ২০১১ সাল থেকে বিশ্বব্যাপী আন্তর্জাতিক মানব মহাকাশ যাত্রা দিবস হিসেবে পালন করা হচ্ছে।
জৈবিক নৃবিজ্ঞান

জৈবিক নৃবিজ্ঞান মানুষের জৈবিক ও আচরণগত দিক, তাদের লুপ্ত হোমিনিন পূর্বপুরুষ এবং একটি বিবর্তনীয় দৃষ্টিকোণ থেকে মানুষ ব্যতীত অন্যান্য বর্গভুক্ত প্রাণী সম্পর্কিত একটি বৈজ্ঞানিক শৃঙ্খলা। পদ্ধতিগতভাবে
নৃবিজ্ঞানের এই উপশাখাটি একটি জৈবিক দৃষ্টিকোণ থেকে মানুষ সম্পর্কে অধ্যয়ন করে।
নৃবিজ্ঞানের একটি উপশাখা হিসাবে, জৈবিক নৃবিজ্ঞান আরো কয়েকটি শাখায় বিভক্ত। মানব জীববিজ্ঞান এবং আচরণ বোঝার জন্য সমস্ত শাখা তাদের সাধারণ বৈশিষ্ট্য এবং বিবর্তনীয় তত্ত্বের প্রয়োগে সমন্বিত হয়।
জৈবিক বা দৈহিক নৃবিজ্ঞান আজ থেকে বিশ বছর আগে যেমন ছিল এখন তার চেয়ে ভিন্ন । এমনকি নামটিও তুলনামূলকভাবে নতুন, এক শতাব্দীরও বেশি সময় ধরে 'শারীরিক নৃবিজ্ঞান' নামে পরিচিত, কিছু অনুশীলনকারী এখনও সেই শব্দটি প্রয়োগ করছেন। জৈবিক নৃতাত্ত্বিকরা চার্লস ডারউইনের কাজকেই তাদের কাজের ভিত্তি হিসেবে আজ ও প্রাধান্য দিয়ে থাকেন৷ যাইহোক যদি কেউ জৈবিক নৃবিজ্ঞানের সূচনাকালে ফিরে এর বৌদ্ধিক কুলুজি অন্বেষণ করেন অর্থাৎ আমরা হমিনিন ফসিল রেকর্ড সম্পর্কে আজ যা জানি তার ও আবিষ্কারের পূর্বের সময়ে ,তাহলে মানুষের জৈবিক বৈচিত্র্যের দিকেই নজর যাবে। 
জীবিত প্রাণী হিসাবে মানুষের অধ্যয়ন এবং শ্রেণীবদ্ধ করার প্রচেষ্টা প্রাচীন গ্রীস থেকেই চলে আসছে। গ্রীক দার্শনিক প্লেটো ( ৪২৮ - ৩৪৭ খ্রিস্টপূর্ব) মানুষকে "স্কেলা ন্যাচারে" স্থাপন করেছিলেন, যার মধ্যে সমস্ত জিনিস অন্তর্ভুক্ত ছিল, জড় বস্তু থেকে শুরু করে একদম দেবতা পর্যন্ত। পণ্ডিতরা পরবর্তী প্রায় 2,000 বছর ধরে প্রকৃতি সম্পর্কে প্রধানত এভাবেই চিন্তা করেছিলেন। প্লেটোর ছাত্র অ্যারিস্টটল ( ৩৮৪-৩২২ খ্রিস্টপূর্বাব্দ) তার "হিস্ট্রি অফ অ্যানিম্যালস-" এ পর্যবেক্ষণ করেছেন যে মানুষই একমাত্র প্রাণী যারা সোজা হয়ে হাঁটে এবং প্রকৃতি সম্পর্কে তার টেলিলজিক্যাল দৃষ্টিভঙ্গির সাথে সঙ্গতি রেখে যুক্তি দিয়েছিলেন যে মানুষের লেজ নেই এবং নিতম্ব আছে। অনেকক্ষণ দাঁড়িয়ে ক্লান্ত হলে যা বসার সুবিধা প্রদান করে। তিনি বিভিন্ন জলবায়ুর ফলাফলস্বরূপ মানুষের বৈশিষ্ট্যের আঞ্চলিক বৈচিত্র ব্যাখ্যা করেছেন। তিনি ফিজিওগনোমি সম্পর্কেও লিখেছেন যা হিপোক্রেটিক কর্পাসের লেখা থেকে প্রাপ্ত একটি ধারণা। বৈজ্ঞানিক ভৌত নৃবিজ্ঞান ১৭ থেকে ১৮ শতকের মধ্যে জাতিগত শ্রেণিবিন্যাস ( জর্জিয়াস হর্নিয়াস, ফ্রাঁসোয়া বার্নিয়ার, কার্ল লিনিয়াস, জোহান ফ্রেডরিখ ব্লুমেনবাখ ) অধ্যয়নের মাধ্যমে শুরু হয়েছিল। 
প্রথম বিশিষ্ট শারীরিক নৃবিজ্ঞানী, গটিংজেনের জার্মান চিকিত্সক জোহান ফ্রেডরিখ ব্লুমেনবাখ (1752-1840), মানুষের মাথার খুলির একটি বৃহৎ সংগ্রহকে জড়ো করেন ( "ডেকাস ক্র্যানিওরাম", ১৭৯০ -১৮২৮ সালে প্রকাশিত), যেখান থেকে তিনি মানবজাতিকে প্রধান পাঁচটি ভাগে ভাগ করার পক্ষে যুক্তি দেন।( ককেশীয়, মঙ্গোলিয়ান, ইথিওপিয়ান, মালয়ান এবং আমেরিকান )। ১৯ শতকে, পল ব্রোকা (1824-1880) এর নেতৃত্বে ফরাসি ভৌত নৃবিজ্ঞানীরা ক্র্যানিওমেট্রির উপর দৃষ্টি নিবদ্ধ করেছিলেন সেই সময়টায় রুডলফ ভির্চো (1821-1902) এর নেতৃত্বে জার্মান ঐতিহ্য মানুষের উপর পরিবেশ এবং রোগের প্রভাবের উপর গুরুত্বারোপ করে। 
1951 সালে হুটনের প্রাক্তন ছাত্র শেরউড ওয়াশবার্ন একটি "নতুন ভৌত নৃবিজ্ঞান" প্রবর্তন করেন।